Alice Walton Antara Wanita Terkaya di Dunia

Setiap tahun Forbes akan mengeluarkan senarai golongan terkaya di dunia. Kebiasaannya senarai ini dimonopoli oleh golongan lelaki yang dikira berdasarkan nilai kekayaan seseorang. Namun pada Forbes ke-35, jumlah jutawan wanita telah meningkat kepada 328 orang berbanding 241 orang pada tahun 2020.

Daripada senarai 20 orang terkaya di dunia, terdapat dua orang wanita yang tersenarai dengan menduduki tangga ke-12 iaitu Francoise Bettencourt Meyers dan Alice Walton dengan menduduki tangga ke-17. Oleh itu blog kali ni, kita akan membincangkan mengenai Alice Walton yang berjaya menduduki wanita kedua terkaya di dunia.

Siapa Alice Walton?

Alice Walton dilahirkan pada 7 Oktober 1949 di sebuah kawasan yang bernama Newport, Arkansas. Bapanya merupakan seorang ahli perniagaan dan usahawan terkenal yang telah mengasaskan Walmart Inc (dulu dikenali Wal-Mart Stores) dan Sam's Club. Manakala ibunya, Helen Robson Walton adalah peminat setia dalam dunia lukisan seni dan rakan perniagaan kepada suaminya.

Alice merupakan anak bongsu dalam adik beradiknya dan mempunyai 3 orang abang iaitu Samuel Robson Walton (1944), John Thomas Walton (1946) dan Jim Carr Walton (1948). Setahun selepas kelahiran Alice, keluarganya telah berpindah ke Bentonville yang terletak di bahagian timur laut Arkansas dan menubuhkan kedai pertama yang dikenali "Walton's 5 &10". Kedai ini diambil sempena nama keluarga beliau.

Walmart Muzium yang mengambil konsep daripada kedai pertama yang ditubuhkan iaitu Walton's 5-10. Gambar:
billontheroad.com

Zaman Persekolahan

Alice Walton juga seperti kanak-kanak yang lain yang mempunyai minat ketika zaman kecil. Minat terhadap bidang seni semakin terserlah apabila beliau telah membeli salinan lukisan Picasso's "Blue Nude" dengan bermodalkan sebanyak USD 25 sen. Selain itu, Alice adalah seorang aktif dengan aktiviti dunia luar seperti menunggang kuda, mengisi masa lapang dengan melukis cat air bersama ibunya ketika mengadakan aktiviti perkhemahan dan lain-lain.

Ketika menerima pendidikan di Bentonville High School (BHS) Alice terlibat dalam pelbagai persatuan seperti kelab bahasa Sepanyol, kelab seni dan lukisan serta kelab kemasyarakatan. Beliau juga berlakon sebagai pelakon pembantu dalam drama 'Pardon My Millions'.

Pada tahun 1967, beliau telah melanjutkan pengajian dalam jurusan Ijazah dalam bidang ekonomi dan kewangan di Universiti Trinity di San Antonio, Texas. Alice telah menamatkan pengajian pada tahun 1971 sebelum memasuki dunia pekerjaan.

Gambar :
trinity.edu

Bermulanya Kerjaya

Selepas menamatkan pengajian di Universiti Trinity, Alice tidak menceburkan diri dalam perniagaan keluarganya berbanding 3 orang abangnya yang terlibat secara langsung dalam perniagaan Walmart. Walau bagaimanpun, Alice sempat menjadi penjual baju kanak-kanak di Walmart. Kerjaya ini tidak bertahan lama disebabkan Alice berpendapat tidak bersesuaian dengan dirinya.

First Commerce Corporation

Alice memulakan pekerjaan yang sebenarnya sebagai
Analyst and Money Manager
 di First Commerce Corporation. Pekerjaan ini dilaksanakan oleh Alice dalam tempoh yang singkat.

Arvest Bank Group

Setelah meninggalkan First Commerce Corporation, Alice telah memegang jawatan sebagai
vice chairperson
dan ketua dalam semua aktiviti pelaburan di Arvest Bank Group. Selepas itu, Alice telah berpindah ke New Orleans untuk menjadi broker di firma broker saham E.F. Hutton.

Llama Company

Pada pertengahan tahun 80-an, Alice telah kembali ke Arkansas untuk membuka ladang kuda. Sepanjang memelihara kuda, Alice juga memasang niat untuk membuka perniagaan berkonsepkan keluarga (family business). Pada tahun 1988, beliau telah menubuhkan sebuah bank pelaburan kewangan yang dikenali Llama Company. Syarikat ini dijadikan sebagai anak syarikat Walton Enterprise.

Dalam syarikat ini Alice telah memegang jawatan sebagai CEO yang bercita-cita ingin meningkatkan semula ekonomi di Northwest Arkansas. Namun, Llama Company hanya bertahan selama 10 tahun dan ditutup pada tahun 1998. Selepas bersara dari dunia kewangan, Alice telah membawa semua kudanya dan memidahkan ladang ke Texas pada tahun yang sama. Ladang di Texas ini berkeluasan 3,200 ekar dan menjadikan salah satu perternak
cutting horse
 terbaik pada ketika itu.

Alice pernah berkhidmat di sebuah bank yang dikenali Arvest Bank. Gambar:
coconutsoftware.com

Pencinta Seni

Alice Walton merupakan peminat dan pencinta seni lukisan semenjak semenjak berusia 11 tahun. Lukisan pertama yang dibeli adalah "Blue Nude" karya Picasso's. Disebabkan minat yang mendalam dalam bidang seni lukisan, Alice Walton telah menubuhkan sebuah galeri seni lukisan yang dikenali
Crystal Bridges Museum of American Art
. Galeri ini telah dibina oleh Moshe Safdie dan dibuka secara rasmi pada 11 November 2011. Sejak dibuka, ia telah menerima sekitar 5 juta pengunjung yang terdiri daripada berlainan negara.

Selain itu, Alice Walton juga dikenali sebagai pembida misteri terhadap koleksi seni lukisan. Beliau sanggup berbelanja sebanyak jutaan dolar untuk mendapatkan lukisan tersebut. Antara lukisan yang berjaya dibida iaitu

Gilbert Stuart's portrait of George Washington from 1797 (USD 8 juta)

Asher B. Durand's " Kindred Spirits" from 1849 (USD 35 juta)

Norman Rockwell's 1943 "Rosie the Riveter" (USD 4.9 juta)

Gambar :
crystalbridges.org

Walmart

Walmart merupakan sebuah syarikat multinasional Amerika Syarikat yang terlibat dalam bidang peruncitan. Ia menguruskan pelbagai rangkaian seperti pasaraya, kedai runcit, kedai serbaneka dan perkhidmatan barangan secara dalam talian. Umumnya, syarikat ini ditubuhkan pada 1962 yang diasaskan oleh bapa Alice Walton iaitu Sam Walton.

Bermulanya daripada sebuah kedai sahaja, kini pada tahun 2018 Walmart mempunyai 11,277 kedai di 27 buah negara. Syarikat ini telah didagangkan secara awam pada tahun 1972 di pasaran Bursa Saham New York. Secara keseluruhannya, sebanyak 51% pegangan syer Walmart melalui syarikat induknya Walton Enterprises yang dipegang oleh keluarga Walton.

Gambar : britannica.com

Keluarga Walton

Berdasarkan penilaian Forbes pada tahun 2020, keluarga Walton dikategorikan sebagai keluarga yang terkaya yang melibatkan perniagaan berkeluarga di Amerika Syarikat. Ia mencatatkan anggaran kekayaan sebanyak USD 247 bilion.

Jumlah kekayaan yang dimiliki oleh Keluarga Walton pada tahun 2021:

Alice Walton - USD 61.8 bilion (17 terkaya di dunia)

Jim Walton - USD 60.2 bilion (18 terkaya di dunia)

Rob Walton - USD 59.5 bilion (19 terkaya di dunia)

Nilai Kekayaan

Pada suatu ketika, Alice telah memegang gelaran sebagai wanita terkaya di dunia pada tahun 2020. Namun kedudukan ini telah berjaya dipintas oleh cucu kepada pengasas Loreal iaitu Francoise Bettencourt Meyers. Nilai kekayaan, Alice telah meningkat kepada USD 61.2 bilion tahun 2021 berbanding tahun sebelumnya sebanyak USD 54.4 bilion. Sebahagian besar kekayaan Alice diperolehi pegangan syer Walmart. Beliau memiliki saham Walmart melebihi USD 11 bilion pada bulan September 2016.

Pada tahun 2015, beliau telah menjual semua kuda peternakannya dan pindah ke Fort Worth, Texas. Penjualan ini disebabkan Alice ingin menumpukan sepenuhnya perhatian terhadap Crystal Bridge. Galeri seni ini tidak mengenakan sebarang bayaran masuk. Hal ini demikian kerana, Alice ingin menyebarkan sejarah negara melalui seni lukisan.


Analisis Pegangan Terbaru Warren Buffett dalam Saham

Warren Buffett adalah antara figura yang tersohor dalam dunia pelaburan. Untuk sesiapa pun yang sedang melabur dalam pasaran saham, kita boleh gunakan pegangan saham Warren Buffett sebagai panduan pelaburan. Dalam penulisan ini, kita akan lihat pegangan terbaru Warren Buffett di kala dunia kini berubah disebabkan pandemik Covid-19. Di iSaham, anda boleh guna
screener Warren Buffett
 untuk lihat saham yang bersamaan dengan portfolio beliau di Bursa Malaysia. Saham-saham ini bukan saham yang dibeli oleh Warren Buffett, tetapi saham yang mirip menggunakan
correlation analysis
 yang kami bangunkan di iSaham.

A. Tambahan terbaru

Antara pegangan terbaru yang ditambah oleh Warren Buffett ialah saham dalam sektor:

Emas

Oil & Gas

Media

REITs

Retail

1. Emas

Dalam 3 bulan terbaru, Warren Buffett telah menambah pegangan saham yang banyak dalam syarikat berkaitan
emas
, iaitu Barrick Gold Corporation. Dari sini, kita boleh kata bahawa syarikat berkaitan emas adalah saham yang boleh diperhatikan.

Namun, kita masih perlu perhalusi jenis perniagaan emas apa yang berkaitan untuk syarikat tersebut. Walaupun harga emas semakin naik, bukan semua syarikat mendapat kelebihan yang sama. Barrick Gold adalah syarikat yang menjalankan perlombongan emas. Emas yang dijumpai boleh disimpan ataupun dijual pada harga yang semakin tinggi mengikut harga emas semasa. Oleh itu, syarikat perlombongan emas mempunyai kelebihan berbanding syarikat yang berdagang emas.

Syarikat yang dagangkan emas boleh mendapat untung dengan jualan emas atau barang kemas pada harga semasa. Namun apabila stok jualan berkurang, mereka masih perlu beli stok emas baru pada harga yang semakin tinggi seperti yang kita boleh lihat berlaku sekarang ini. Jadi, syarikat yang berdagang emas tidak mendapat kelebihan yang sama yang dirasai syarikat melombong emas.

Antara saham di Bursa yang boleh diperhatikan ialah:

GOLDETF

MUI Properties

Bahvest

Borneo Oil

2. Oil & Gas

Warren Buffett ada membuat beberapa pelarasan dalam portfolio beliau untuk
sektor Oil & Gas
. Beliau tidak membuang pegangan oil & gas secara keseluruhan. Namun, beliau lepaskan pegangan saham oil & gas yang kurang bagus, dan membuat belian dalam saham oil & gas dalam syarikat yang lebih berkualiti.

Di sini kita boleh lihat bahawa Warren Buffett masih meletakkan harapan pada oil & gas. Mungkin apabila dunia kembali seperti biasa nanti, maka ramailah yang berbondong-bondong membeli saham minyak dan gas.

Di Bursa, anda boleh perhatikan saham-saham seperti:

Dayang

Carimin

3. Lain-lain pegangan

Antara pegangan baru yang lain dibeli oleh Warren Buffett ialah saham-saham dalam sektor:

Media/Iklan

REITs

Retail

Syarikat
media
 yang dibeli oleh Warren Buffett ialah Liberty Media. Di bawah Liberty terdapat beberapa syarikat seperti Formula One Group, Manga Entertainment dan juga Film Roman.

Dalam
sektor REITs
, beliau membeli Store Capital. Keunikan Store Capital ini adalah strategi pegangan Real Estate yang tertumpu terhadap premis yang menyediakan perkhidmatan. Contohnya ialah restoran, tadika, gimnasium, klinik veterinar dan klinik penjagaan.

Saham terbaru dalam
sektor retail
 yang dipilih oleh Warren Buffett adalah Kroger yang merupakan pasar raya terbesar di Amerika berdasarkan pendapatan (revenue).

B. Pengurangan terbaru

Warren Buffett telah membuang atau mengurangkan pegangan dalam beberapa sektor ini:

Penerbangan

Perbankan

Restoran

1. Penerbangan

Syarikat penerbangan mengalami kesan terbesar akibat Covid-19 dan tidak dapat menjalankan aktiviti perniagaan seperti sedia kala. Di kala angka pesakit Covid-19 semakin meningkat di serata dunia, banyak negara yang mengamalkan polisi untuk menutup pintu masuk ke negara masing-masing. Oleh itu, kita dapat lihat pengurangan aktiviti penerbangan dari mana-mana operator sekalipun.

Saham terlibat yang boleh dijauhkan:

Air Asia Group

Air Asia X

2. Perbankan

Warren Buffett telah melepaskan semua pegangannya dalan Goldman Sachs, sebuah syarikat perbankan. Selain itu, beliau juga melepaskan pegangan yang banyak dalam syarikat perbankan yang lain seperti JPMorgan Chase, Wells Fargo dan PNC.

Dalam situasi ekonomi yang tidak menentu ini, hakikatnya ramai yang lebih berhati-hati untuk membuat hutang-hutang baru. Maka ini boleh mengurangkan pendapatan
bank
.

Anda mungkin ingin menjauhi sektor perbankan, dan satu-satunya saham bank yang boleh didagang dengan mematuhi syariah adalah
Bank Islam
.

3. Restoran besar

Dengan ketakutan orang ramai terhadap jangkitan wabak Covid-19 ini, ramai yang lebih suka untuk makan di rumah. Kapasiti tempat duduk di restoran juga dikurangkan untuk mengekang penularan wabak ini. Maka kita boleh jangka penurunan pendapatan dalam sektor francais restoran. Antara saham yang anda boleh elakkan ialah:

Berjaya Food


Analisis Teknikal: Kenapa Carta Saham Boleh Dibaca

Dalam saham, analisis teknikal merujuk kepada kajian pergerakan saham untuk mencari harga terbaik berdasarkan potensi kenaikan saham ke hadapan. Kajian ini dibuat dengan melihat pada corak pergerakan saham dan volume transaksi terdahulu berdasarkan carta harga saham. Kaedah ini berbeza dengan penilaian fundamental yang menumpukan pada kekuatan syarikat dan perniagaan syarikat tersebut. Dari sudut lain, analisis teknikal melihat pada sentimen pelabur terhadap saham yang diperhatikan.

Kaedah analisis teknikal yang diketahui umum ini asalnya diperkenalkan oleh Charles Dow dan Dow Theory pada lewat abad ke-19. Teori ini juga turut disumbangkan oleh tokoh-tokoh seperti William P. Hamilton, Robert Rhea, Edson Gould dan John Magee.

Falsafah analisis teknikal

Di sebalik pemerhatian carta saham untuk analisis teknikal, terdapat falsafah yang menjadikan ianya sebuah kaedah yang boleh diguna pakai. Falsafah analisis teknikal ini adalah seperti di bawah:

Pasaran mengambil kira semua perkara

Harga bergerak dalam suatu trend

Sejarah berulang

Pasaran mengambil kira semua perkara

“Market action discounts everything”. Itulah yang tertulis dalam kitab-kitab para penganalisis teknikal dan ini adalah penyataan yang paling penting dalam analisis teknikal. Ia membawa maksud bahawa segala perkara yang boleh menyebabkan harga saham itu bergerak telah pun dan akan dicerminkan pada harganya. Ini bermakna kekuatan fundamental syarikat, keadaan politik, tanggapan dan sebagainya - semuanya menyumbang kepada pergerakan harga pasaran saham.

Kadang-kadang dalam melabur saham, tiba-tiba kita lihat sesebuah saham yang entah dari mana boleh naik. Kita tertanya-tanya “kenapa saham ni naik”? Kita nampak harga beratur yang kita tak pernah terfikir, dan kita tanya “kenapa beratur harga sekian”? Inilah yang dimaksudkan dalam falsafah pertama ini - bahawa psikologi, fundamental, berita dan apapun aspek - segalanya telah pun diambil kira. Sebenarnya orang biasa macam kita mungkin tak tahu kenapa, dan sebenarnya bukan menjadi tumpuan ahli teknikal pun. Maka apa yang perlu dibuat adalah untuk kaji pergerakan saham sahaja.

Harga bergerak dalam suatu trend

Pergerakan saham akan mengikuti suatu trend. Dalam tulisan asalnya, “Price moves in trends”. Ini bermaksud apabila sesebuah saham itu berada dalam trend menaik, ia akan terus mengikuti trend ini. Sama juga apabila saham itu dalam trend menurun atau mendatar, ia akan mengikuti trend tadi. Dan trend ini boleh jadi berkekalan untuk jangka masa pendek, sederhana, ataupun panjang.

Sejarah berulang

Ahli teknikal percaya bahawa perkara yang terjadi dalam sejarah adalah berulang: "History repeats itself". Sifat ini sebenarnya diambil dari psikologi manusia itu sendiri. Manusia mempunyai sifat takut dan tamak, pesimis dan optimis. Ini adalah suatu kualiti yang ada pada manusia dan tak dapat diubah. Maka dari sifat ini, suatu pergerakan saham itu dapat dianalisa seperti kita menganalisa “mood” pasaran. Ia juga bermaksud pergerakan saham ke hadapan boleh diramal berdasarkan apa yang telah berlaku pada masa yang lalu.

Analisis Teknikal dan Fundamental

Ahli fundamental lebih menumpukan pada kewangan dan potensi syarikat, manakala ahli teknikal hanya melihat pada pergerakan harga saham. Setelah baca semua perenggan di atas, mungkin anda sedar bahawa tak ada penyataan pun yang membincangkan tentang untung rugi syarikat. Ahli teknikal menganggap semua ini telah pun dikira dalam harga saham. Maka boleh dikatakan penelitian dari segi teknikal juga mengambil kira fundamental syarikat (seperti dalam falsafah pertama tadi) dalam melihat pada pergerakan harga saham.

Walaupun analisis dari sudut teknikal telah pun mengambil kira fundamental sesebuah syarikat, namun ia bukanlah analisis yang lebih baik secara mutlak. Seorang ahli fundamental yang bagus dapat melihat lebih banyak pada sesebuah syarikat dan boleh menilai harga saham dengan lebih baik. Persoalan analisis mana yang lebih baik adalah lebih kepada kelebihan dan kepakaran seseorang dalam menggunakan ilmu tersebut.

Instrumen analisis teknikal

terdapat pelbagai instrumen yang boleh digunakan dalam ilmu analisis teknikal. Antaranya adalah seperti berikut:

Support dan Resistance

Trend harga

Moving Average

Oscillator

Chart Pattern

Volume dan Momentum

Setiap instrumen ini boleh memberikan maklumat yang berbeza kepada penilaian pergerakan harga saham. Tajuk-tajuk ini akan dibincangkan di masa akan datang.


Apa itu IPO?

IPO adalah singkatan kepada Initial Public Offering. Initial Public Offering ni adalah situasi di mana sesebuah syarikat persendirian pertama kali menjual sebahagian milikan syarikatnya kepada orang awam. Dengan terbukanya milikan ini kepada awam, maka syarikat ini pun akan tersenarai dalam Bursa malaysia dan kita boleh jual dan beli saham mereka. Dipendekkan cerita, IPO ni adalah saham yang baru dibuka kepada awam.

Kenapa syarikat ingin menuju ke arah IPO?

Jadi kenapa syarikat ini jual sebahagian milikannya kepada orang awam? Jawapannya yang pertama adalah untuk mendapatkan dana yang berjumlah besar. Syarikat yang ingin disenaraikan dalam Bursa kebiasaannya mempunyai matlamat untuk mendapatkan keuntungan yang lebih banyak, sama ada dengan menambah cawangan, modal kerja, aset dan sebagainya. Lain syarikat, lain cara penggunaan dana.

Selain itu, syarikat yang tersenarai kepada awam dilihat sebagai mempunyai reputasi tinggi. Dengan reputasi ini, ia dapat menarik perhatian lebih banyak tenaga kerja dan bakat yang bagus. IPO juga adakalanya menjadi kayu ukur kejayaan syarikat. Syarikat yang berjaya tersenarai kepada awam dianggap berjaya kerana bisnes mereka laku di pasaran.

Tarikh-tarikh berkaitan IPO

Terdapat beberapa tarikh yang berkaitan untuk IPO. Baru-baru ini team kami ada tuliskan
tentang IPO Mestron
, jadi kita gunakan sebagai contoh supaya boleh dapat idea dari segi jangka masa tarikh yang diberi.

Permohonan dibuka (Opening of application):

Tarikh: 23 Mei 2019, 10.00 pagi
Penerangan: Ini adalah tarikh anda boleh mula beli IPO. Boleh beli melalui bank secara online.

Permohonan ditutup (Closing of application):

Tarikh: 3 jun 2019, 5.00 petang
Penerangan: Selepas tarikh dan waktu ini anda sudah tak dapat beli IPO yang diumumkan.

Cabutan saham (Balloting of application):

Tarikh: 10 Jun 2019
Penerangan: Disebabkan ramai yang beli IPO, ia diagihkan mengikut cabutan undi. Ini adalah tarikh cabutan dibuat.

Agihan saham kepada yang berjaya (Allotment of IPO shares to successful applicants):

Tarikh: 17 Jun 2019
Penerangan: Tarikh saham masuk dalam akaun CDS anda.

Tentatif penyenaraian (Tentative listing date):

Tarikh: 18 Jun 2019
Penerangan: Tarikh saham disenaraikan di Bursa dan boleh didagangkan.

Apa kelebihan beli IPO?

Harga saham IPO kebiasaannya diletakkan lebih rendah berbanding harga sebenar. Dengan itu, harga saham akan naik pada hari pertama dan memberikan tanggapan saham mereka bagus. Namun harga saham yang ditawarkan juga tertakluk kepada keputusan pemilik syarikat, dan terdapat juga kemungkinan harganya akan jatuh pada hari pertama dibuka kepada awam.

Anda boleh lihat
prestasi saham IPO di sini
. Berdasarkan statistik, dengan ketepatan setinggi 87%, anda boleh terus mendapatkan keuntungan sebanyak 22.88% pada hari pertama saham IPO disenaraikan. Oleh itu, salah satu contoh strategi IPO adalah untuk dijual pada hari pertama. Namun terdapat juga kemungkinan bahawa harga saham tersebut akan terus meningkat untuk jangka masa yang lebih panjang. Pendek cerita, menggunakan iSaham, anda bolehlah merangka strategi untuk mendapatkan yang terbaik dari pelaburan anda.

Bagi yang berminat nak membeli IPO, boleh baca
cara membeli IPO di sini.


Apa Itu Saham?

Saham merupakan salah satu instrumen pelaburan yang boleh didapati di pasaran wang. Dalam konsep saham, anda boleh bayangkan menjalankan perniagaan bersama dengan rakan kongsi. Keuntungan dan kerugian sama-sama dikongsi, malah penambahbaikan dan cadangan juga boleh disampaikan antara rakan kongsi yang lain. Oleh itu, anda juga memiliki sebahagian daripada perniagaan yang dijalankan oleh syarikat tersebut.

Saham sebagai alat pelaburan

Secara umumnya, saham boleh dibeli untuk tujuan kenaikan modal ataupun pendapatan dividen. Sesebuah saham akan didagangkan pada harga tertentu. Bergantung kepada prestasi dan keyakinan pelabur terhadap syarikat, harga ini boleh naik dan turun. Untuk mendapat kenaikan modal, seorang pelabur itu akan beli saham syarikat pada harga yang rendah. Modal ini akan berkembang apabila harga saham syarikat semakin naik.

Sebagai menghargai kebersamaan pemegang saham dalam menjalani perniagaan, syarikat juga boleh mengumumkan dividen. Dividen kebiasaannya diberi apabila syarikat mencatatkan keuntungan. Bergantung kepada syarikat, ada yang berikan dividen pada jumlah yang besar, ada yang nilainya kecil. Pendapatan dividen ini kebiasaanya lebih merujuk kepada pelaburan jangka panjang.

Kenapa melabur saham?

Saham merupakan satu instrumen pelaburan yang paling berisiko. Namun, ia masih menjadi antara instrumen yang paling diminati oleh pelabur. Antara sebabnya adalah ia juga boleh memberikan pulangan yang paling lumayan. Di sinilah yang orang kata
high risk, high reward
.

Individu terkaya dunia juga kebiasaannya mempunyai aset dalam bentuk saham. Individu seperti Jeff Bezos, Mark Zuckerberg, Elon Musk dan sebagainya memiliki saham dalam syarikat mereka sendiri. Kenaikan harga saham syarikat mereka menjadikan ekuiti mereka lebih bernilai, seterusnya menaikkan nilai aset dan kekayaan mereka.

Di Malaysia, kita sendiri boleh lihat institusi-institusi seperti
ASB, KWSP dan Tabung Haji melaburkan wang
 caruman ahli ke dalam pasaran saham. Institusi-institusi ini sememangnya ditubuhkan bagi tujuan simpanan dan pelaburan ahli untuk kegunaan kewangan di masa akan datang. Oleh itu, sekiranya kita melabur, kita menggunakan instrumen pelaburan yang sama dengan institusi-institusi ini. Bezanya kita melabur sendiri dengan modal yang dipegang, berbanding modal yang diuruskan oleh institusi ini.

Adakah saham patuh syariah?

Dalam melabur untuk menjadikan hidup kita lebih baik, satu aspek yang sudah tentu kita perlu titikberatkan adalah isu halal haram pelaburan tersebut. Adakah pelaburan saham itu sendiri patuh syariah? Satu rujukan utama yang anda boleh lihat ialah SC atau
Securities Commission
. SC merupakan badan yang diberikan mandat untuk mengawalselia aktiviti pelaburan di Malaysia. Mereka juga yang akan mengeluarkan senarai saham yang patuh dan tak patuh syariah.

Gambar: SC

Secara umumnya, pelaburan saham itu patuh syariah sekiranya anda membeli
saham-saham patuh syariah
. Untuk perbincangan lebih mendalam seperti sebab belian, tempoh belian, cara belian dan sebagainya, anda boleh rujuk tokoh-tokoh kewangan Islam yang berkaitan.

Penutup

Dalam berbicara tentang pelaburan, saham merupakan satu instrumen yang hampir susah untuk tidak dibincangkan. Ramai yang boleh menjana pendapatan dengan saham. Namun, tak sikit juga yang jatuh muflis sebab pelaburan saham ini. Ianya bergantung kepada ilmu dan cara pelaburan masing-masing. Untuk mengurangkan risiko, satu saranan boleh dibuat dan terpakai untuk apa-apa disiplin adalah untuk
mendalami ilmu pelaburan saham
.


Apa itu Screener Saham?

Dalam pelaburan saham ni, ada banyak cara pemilihan saham. Ada yang pilih saham berdasarkan harga uptrend. Ada yang tengok financial ratio ok ke tak ok. Ada juga yang ikut teori-teori yang mereka belajar dalam pemilihan saham. Sebenarnya semua strategi ini boleh dikuantifikasikan sebagai kriteria pemilihan saham. Mengikut kriteria yang tertentu, suatu saham itu dipilih sebagai medium pelaburan. Kriteria inilah yang diformulasikan sebagai screener.

Ada banyak kriteria yang boleh dimasukkan dalam screener saham. Ianya boleh disamakan dengan memilih kereta. Nak enjin berapa HP, berapa kelajuan maksimum, harga berpatutan dan sebagainya. Kalau dalam saham, kita mungkin nak cari saham yang ada revenue dan profit, uptrend, P/E ratio pun ok, ada dividend dan sebagainya.

Screener apa nak guna?

Kadang-kadang kita main guna saja screener ni. Tahu-tahu je ada list saham yang entah mana datangnya. Masuk screener lain, lain pula list dia. Masuk dalam iSaham pula, lagilah banyak screener, ada free dan ada yang premium. Nak guna yang mana satu pun dah tak tahu. Kalau anda dah berpengalaman melabur, ada
join kelas iSaham
 atau mana-mana kelas saham pun mungkin dah tahu macam mana nak pilih screener. Di sini, kami akan senaraikan beberapa screener yang anda boleh mula tengok.

Overall Score
 - Pemarkahan saham berdasarkan kekuatan fundamental dan teknikal. Cari yang bahagian
Total Score
 hijau untuk lebih yakin dengan kekuatan saham yang dibeli.

High Dividend Yield Screener
 - Kalau anda nak peram sampai dapat dividend, screener ini mungkin untuk anda, cuma disamping dividen yang tinggi, cari saham yang dividen boleh bertahan (
sustainable
)

Simple Uptrend Screener
 - Berdasarkan trend peningkatan harga dalam tempoh beberapa minggu ke beberapa bulan

Simple Uptrend Screener+

(Premium)
 - Sama seperti screener tadi, ditambah dengan kriteria
Entry Price (EP)
 dan katalis (
catalyst
) saham

Beginner’s Stocks
 - Saham yang mudah difahami dan menunjukkan prestasi 10 tahun yang mantap

Rounding Bottom Screener

(Premium)
 - Berpandukan kaedah
chart pattern analysis
,
screener
 ini mencari saham yang membuat
pattern rounding bottom, cup & handle
 dan
saucers
.

FCON Screener

(Premium)
 - Saham yang mempunyai fundamental yang konsisten

iScanner
 - Screener DIY yang anda boleh customize mengikut citarasa sendiri. Boleh
baca post berkaitan iScanner
 untuk ketahui lebih lanjut.

Ini adalah antara screener yang anda boleh mula tengok. Kalau anda inginkan pilihan yang lebih banyak, boleh pergi ke
senarai penuh screener iSaham
. Kami telah pun kumpulkan screener ini mengikut kategori, antaranya Moving Average, Indicator, Candlestick, Volume Screener dan sebagainya.

Sekiranya anda nak gunakan screener premium, boleh buka akaun CDS dengan remisier iSaham. Selain itu, anda boleh juga langgan screener kami dengan bayaran setahun atau setengah tahun. Untuk maklumat lanjut mengenai
iSaham Premium
,
boleh pergi ke link ini
 .

i-BURSA


Apa itu waran?

Pernahkah anda tertanya-tanya kenapa di platform trading kadang-kala ada saham yang mempunyai dua atau lebih nama yang hampir sama, tetapi mempunyai simbol tambahan di belakang seperti -WA, -WB, -WC dan seterusnya atau -C1, -C2, -C3?

Ia dikenali sebagai waran, bukannya saham. Untuk mengenali jenis-jenis waran yang terdapat di pasaran Bursa Malaysia, boleh rujuk artikel kami di
sini
.

Adakah waran sama seperti saham?

Waran tidak sama seperti saham walaupun ianya diniagakan di pasaran Bursa dan mempunyai harga yang naik dan turun seperti saham. Waran adalah instrumen yang memberi hak kepada anda untuk menjadi pemegang saham. Instrumen ini memberi peluang kepada anda yang tidak mempunyai modal yang besar untuk memiliki hak tersebut terlebih dahulu, kemudian ia boleh ditukarkan kepada saham induk (juga disebut sebagai
mother share
) pada masa akan datang dengan bayaran tambahan.

Ia seolah-olah anda membuat tempahan untuk membeli saham pada masa hadapan pada harga yang telah ditentukan dengan membayar sejumlah wang (harga waran) yang dianggap sebagai deposit.

Komponen waran

Waran mempunyai 3 komponen utama iaitu:

Tarikh luput (
expiry date
)

Harga pelaksanaan (
exercise price
)

Nisbah pertukaran (
conversion ratio
)

Tarikh luput

Setiap waran mempunyai tarikh luput yang kebiasaannya antara 2 hingga 10 tahun. Ini bermakna anda tidak perlu menyimpan atau memegang waran sepanjang tempoh tersebut sebaliknya, anda boleh menjualnya semula kepada pelabur lain di pasaran saham.

Tarikh luput ini penting kerana ia merupakan tarikh akhir di mana pemegang waran boleh menukarkan waran tersebut kepada saham induk. Jika anda tidak menjual atau menukar waran tersebut sebelum tarikh luput, anda boleh mengalami kerugian modal pelaburan.

Harga pelaksanaan

Harga pelaksanaan merupakan harga tambahan yang perlu dibayar apabila anda memilih untuk menukarkan waran tersebut kepada saham induk.

Nisbah pertukaran

Nisbah pertukaran merujuk kepada pertukaran di antara waran dan saham induk. Dengan kata lain, ia merupakan bilangan waran yang diperlukan untuk membeli satu saham induk atau menukarnya kepada satu unit saham. Sebagai contoh, jika nisbah pertukaran adalah 3:1, ini bermakna anda memerlukan 3 unit waran untuk membeli 1 saham.

Di mana anda boleh mendapatkan ciri-ciri waran?

Log masuk ke platform dagangan anda.

Cari waran yang anda berminat. Sebagai contoh, WIDAD-WA.

Right-click
 dan tekan
General Info.

Anda akan menjumpai ciri-ciri waran tersebut seperti di bawah.

Jika anda ingin melakukan penukaran waran kepada saham induk, boleh rujuk blog kami di
sini
.


Apa Maksud Bid dalam Bursa?

Sekiranya anda mengikuti sebuah lelongan, sebagai pembeli, anda akan tawarkan pada suatu harga yang anda rasakan wajar dengan apa yang dibeli. Sama juga dalam saham, istilah yang digunakan untuk perbuatan ini dinamakan sebagai bidaan ataupun dalam bahasa yang biasa digunakan dalam Bursa ialah ‘bid’. Kebiasaannya, bidaan harga akan dibuat sekitar harga terakhir ataupun harga paras support sesebuah saham.

Saiz bid mengikut harga saham

Perbezaan terkecil antara sebuah bidaan kepada bidaan seterusnya adalah satu bid. Namun, saiz bidaan dari segi nilai adalah berbeza mengikut harga saham. Saiz bidaan mengikut harga saham boleh dilihat seperti berikut:

Julat harga

Saiz bidaan (sen)

Contoh (RM)

Bawah RM 1.00

0.5

0.600 → 0.605 → 0.610

RM 1.00 hingga RM 9.99

1

1.50 → 1.51 → 1.52

RM 10.00 hingga RM 99.98

2

16.86 → 16.88 → 16.90

RM 100 dan ke atas

10

144.40 → 144.50 → 144.60

Saiz bidaan boleh difaham dengan mengumpamakan saiz bidaan itu sebagai skala terkecil pada pembaris. Sekiranya anda melihat pada saham yang berharga 60 sen, harga bidaan seterusnya adalah pada 60.5 sen, 61 sen dan seterusnya. Sekiranya anda melihat pada saham yang berharga RM 1.50, bidaan seterusnya adalah pada RM 1.51, RM 1.52 dan seterusnya. Begitulah juga untuk saham berharga RM 10 ke atas dan RM 100 ke atas.

Seperti saiz bidaan, bidaan harga untuk belian atau jualan juga perlu diletakkan berdasarkan bidaan mengikut harga saham. Sebagai contoh, sekiranya anda melihat pada saham yang bernilai RM 0.50 (bawah harga RM 1.00), anda
tidak boleh
 berjual beli pada harga RM 0.501 kerana saiz ini tiada dalam ukuran bidaan saham pada harga tersebut (rujuk jadual). Begitu juga sekiranya melihat pada saham RM 1.50, saham ini
tidak boleh
 dijual beli pada harga RM 1.505. Semua harga jual dan beli perlu mengikut jadual di atas tadi.

Namun, anda mungkin tidak akan berbuat seperti contoh yang diberi kerana pilihan harga telah disusun dalam proses membuat transaksi jual atau beli.

Jadual belian atau jualan telah ditetapkan mengikut saiz bidaan

Apa maksud saham naik satu bid?

Sekiranya sesuatu saham itu meningkat sebanyak satu bidaan, bermakna saham itu telah naik sebanyak satu bid. Begitu juga untuk dua saiz bidaan dan seterusnya. Kalau harga turun pula, dan tentu disebut turun satu bid, dua bid dan seterusnya.

Saiz bid ini pula dah tentu mengikut harga saham seperti dibincangkan di atas tadi (rujuk jadual). Namun, istilah ini lebih sesuai digunakan dalam kenaikan harga dalam saiz bidaan yang kecil. Kalau saham anda naik banyak, anda dah tak kira mengikut berapa bid. Anda cuma sebut naik berapa peratus atau nilainya naik berapa banyak.

Cukup ke satu bid kalau nak untung?

Sekiranya anda beli saham mengikut
teknik BTST
, anda mungkin mempunyai matlamat pelaburan yang sangat singkat (super short term). Ini juga bermakna kenaikan saham yang anda lihat mungkin hanya satu hingga empat bid (kalau nasib baik, lagi banyak).

Bergantung kepada modal yang anda letakkan, kenaikan satu bid pun sebenarnya boleh memberikan keuntungan. Ini sangat bergantung kepada modal dan harga saham yang dibeli. Dalam kes ini, anda boleh manfaatkan
buy calculator
 untuk menjangka keuntungan yang anda boleh jana dengan kenaikan bid yang kecil ini.


Apa Nak Buat Lepas Terima Saham Melalui MITI?

Kalau anda datang ke post ini, mungkin anda sudah mohon saham melalui
MITI
 dan tak tahu langkah seterusnya. Kalau belum mohon, mungkin anda nak
baca post ini
. Jadi untuk post kali ini, kami akan terangkan jalan untuk anda yang dah mohon saham melalui MITI dan mungkin kurang jelas dengan prosedur yang perlu dibuat. Semuanya akan diterangkan dalam post ni secara terperinci.

Shortcut: Terus ke poin ke-5 untuk proses dokumentasi.

1. Pengumuman permohonan saham melalui MITI

Sebenarnya MITI tak beritahu dari awal tarikh saham yang dipohon akan diumumkan. Ini disebabkan terdapat kemungkinan saham yang ditawarkan itu dibatalkan dari penyenaraian. Contohnya yang pernah berlaku pada QSR Trading yang merupakan anak syarikat JCorp. Sekiranya saham tak diteruskan untuk penyenaraian, sebarang bentuk bayaran akan dipulangkan semula kepada anda.

Kalau anda ingin cadangan kami macam mana nak kemaskini dengan maklumat seperti ini, caranya adalah dengan menyertai kumpulan perbincangan yang berbincang tentang saham. iSaham memiliki beberapa kumpulan perbincangan saham dalam aplikasi Telegram, dan ia merupakan salah satu kelebihan menyertai
iSaham premium
.

Cara yang lebih manual adalah dengan pergi ke laman web portal saham online MITI setiap malam dan baca pengumuman yang dipaparkan. Anda juga mungkin ingin berdoa supaya mereka ada sistem notifikasi.

2. Log masuk portal saham online MITI

Sekiranya proses agihan sudah sedia, MITI akan paparkan makluman di bahagian depan portal saham miti. Anda perlu cari makluman dengan tajuk “Semakan status permohonan saham khas Bumiputera : Saham ABC kini DIBUKA”. Bila dah keluar makluman ini, teruskan log in untuk lihat berapa banyak saham yang diberi kepada anda.

3. Terima Saham

Sesudah log masuk, pergi ke tab
My Saham
 di bahagian atas laman web. Anda akan lihat senarai saham yang anda pernah mohon, disusun daripada paling lama di atas kepada paling baru di bawah.

Lihat pada column
Status Permohonan
. Sekiranya "Berjaya", anda boleh pilih untuk
Terima/Tolak
 dan tentukan kuantiti yang anda mahu. Kalau anda pasti untuk terima saham ini, tekan butang terima. Sekiranya anda masih ragu-ragu sama ada untuk terima atau tidak, boleh semak
skor IPO kami
 sebagai rujukan.

Senarai permohonan yang diproses

Jika anda mendapati sukar untuk mendapatkan info syarikat, berkemungkinan prospectus terbaru belum lagi dikeluarkan. Dalam kes ini, anda boleh hubungi
Issuing House
 atau bank penasihat yang terlibat. Apa pun situasi, harus diingat bahawa anda bertanggungjawab untuk mengenal syarikat yang anda ingin labur. Dan jangan risau, selagi anda belum buat bayaran, transaksi belian tidak akan berjalan. Pihak yang menjalankan tugas akan semak dengan anda sekiranya anda tidak berhasrat meneruskan belian.

4. Cetak dokumen

Selepas anda sahkan untuk menerima saham dengan tekan butang terima, anda boleh cetak dokumen yang diperlukan. Klik pada ikon muat turun pada column
Senarai Dokumen
. Anda akan dipaparkan dengan tiga set dokumen. Secara ringkasnya, anda perlu cetak semua, dan ikut arahan yang ditulis yang melibatkan tarikh penghantaran dokumen, cara bayaran (biasanya secara bank draft), isi borang dan tanda tangan.

Cetak dan lengkapkan borang-borang ini

5. Lengkapkan dokumen

Seperti yang disebut tadi, ada tiga set dokumen yang anda perlu cetak.

Surat Peruntukan Khas

Surat Aku Terima

Arahan Pembayaran Bank

Pertama sekali, anda boleh rujuk dokumen Arahan Pembayaran Bank untuk baca perincian prosedur. Ada kemungkinan yang prosedur ini berbeza mengikut saham yang anda mohon. Secara ringkasnya, penghantaran dokumen ini melibatkan dua pihak, iaitu MITI dan Bank Penasihat atau Issuing House.

i. Penghantaran ke MITI

Dokumen

Tindakan

Surat Peruntukan Khas

Cetak

Salinan Surat Aku Terima

Lengkapkan

Kedua-dua dokumen ini perlu dihantar kepada MITI. Penghantaran boleh dibuat secara serahan tangan atau elektronik melalui email atau faks.

ii. Issuing House / Bank Penasihat

Bergantung kepada arahan, anda mungkin perlu menghantar set dokumen ini sama ada ke Issuing House atau Bank Penasihat.

* Nama penerima ditulis dalam dokumen
Arahan Pembayaran Bank
 di bawah perincian
Payment Mode
.

Dokumen

Tindakan

Salinan Surat Aku Terima

Lengkapkan

Bank Draft / Telegraphic Transfer / lain-lain (mengikut arahan disediakan)

Urusan dengan Bank*

Delivery Instruction Form (DIF)

Lengkapkan dan lampirkan

Salinan IC dan penyata CDS

Lampirkan

Cadangan kami untuk dapatkan bank draft, gunakan bank yang kurang pengunjung berdekatan dengan kawasan anda kerana proses ini mungkin akan memakan masa.

Delivery Instruction Form atau DIF perlu diisi dan dilampirkan sekali dengan dokumen Surat Aku Terima atau pembayaran, tertakluk kepada arahan yang disediakan.

Ada arahan yang tak menyatakan keperluan untuk salinan IC dan CDS. Namun, untuk memastikan tiada kesilapan yang berlaku, ada baiknya untuk sertakan sekali. Untuk salinan penyata CDS (dari Bursa), cukup sekadar sekalikan muka depan yang memaparkan nombor CDS.

6. Hantar dokumen

Selesai dokumen lengkap, boleh lah hantar sama ada melalui kurier ataupun melalui kotak serahan (drop box) di Issuing House yang berkenaan. Dokumen untuk dihantar ke Issuing House iaitu perakuan terima saham dan pembayaran mempunyai tarikh tutup yang berbeza. Namun, kalau anda sudah sedia untuk membuat bayaran, boleh terus sekalikan semua dokumen ke dalam drop box. Jangan lupa kemaskan semua dokumen dalam sampul. Ini boleh memudahkan pegawai yang bertugas menjalankan kerja mereka dengan lancar. Ini juga boleh elakkan kemungkinan dokumen yang tercicir.

Sebagai rumusan, prosedur yang perlu dibuat sebenarnya agak leceh. Namun, kalau anda ditawarkan saham melalui MITI ini, anda dikira bertuah kerana tawaran ini sudah pun memastikan anda menerima sejumlah saham. Pembelian saham yang dibuka kepada awam perlu melalui proses cabutan dan terdapat kemungkinan untuk tidak dapat membeli suatu saham yang ditawarkan. Maka gunakan peluang yang baik ini untuk memantapkan lagi pelaburan anda.


Apa Nak Buat Lepas Terima Saham Melalui MITI (Secara Online)

Mungkin kini anda sudah tahu bahawa saham tawaran melalui MITI sudah boleh dipohon secara online. Kami juga telah membuat perkongsian tentang cara untuk membuat
permohonan saham tawaran MITI secara online
.

Baru-baru ini, keputusan saham tawaran Senheng New Retail Berhad sudah pun keluar. Saham ini adalah saham tawaran yang pertama keluar selepas penambahbaikan laman web
saham online MITI
. Jadi perkongsian kita kali ini adalah tentang langkah yang perlu dilakukan setelah menerima saham tawaran dari MITI dan akan menggunakan Senheng sebagai contoh.

1. Pengumuman permohonan saham melalui MITI

Pengumuman permohonan saham melalui MITI akan diberitahu di laman web rasmi mereka. Buat masa ini belum ada notifikasi atau e-mel yang dihantar kepada pelanggan saham tawaran. Anda perlu menyemak secara manual setiap hari jika ingin tahu.

Cara yang lain ialah dengan menyertai kumpulan perbincangan saham yang aktif di Telegram. Jika anda adalah ahli
iSaham Pro
, anda akan dapat masuk ke dalam kumpulan perbincangan kami secara percuma.

2. Log masuk portal saham online MITI

Sekiranya proses agihan sudah sedia, MITI akan paparkan makluman di bahagian depan portal saham MITI. Anda boleh terus log masuk untuk melihat status permohonan anda.

Pengumuman keputusan IPO di laman web MITI

3. Terima Saham

Sesudah log masuk, klik pada tab
My Saham
 di bahagian kiri halaman. Anda akan dapat melihat kesemua saham yang pernah anda pohon. Cari Senheng, dan sekiranya '
Berjaya
' anda boleh pilih untuk terima/ tolak atau boleh juga terima dengan kuantiti yang anda mahukan sahaja.

Halaman My Saham

Isi kuantiti saham yang ingin diterima dan tekan 'Simpan'.

Jika info syarikat sukar dicari, berkemungkinan prospektus terbaru syarikat belum lagi dikeluarkan. Anda boleh hubungi
Issuing House
 atau bank penasihat yang terlibat. Namun, harus diingatkan bahawa pelaburan yang anda hendak lakukan haruslah berdasarkan kajian yang telah anda buat sendiri.

4. Menerima, mengesahkan dan membuat pembayaran

Bagi langganan saham tawaran, anda perlu menyemak prosedur dengan melihat pada lampiran yang telah disediakan pada saham tersebut di MITI.

Contoh prosedur untuk saham tawaran Senheng.

Seperti contoh di atas, penerima saham tawaran Senheng perlu mendaftar akaun bersama
issuing house
 terlebih dahulu. Segala pembayaran akan dilakukan melalui laman web mereka.

i. Daftar akaun dengan Issuing House/ Bank Penasihat

Bagi Senheng, issuing house untuk syarikat ini ialah Tricor Investor & Issuing House Services (TIIH). Pendaftaran ini boleh dibuat di laman web
tiih.online
.

Pendaftaran di laman web Tricor Investor & Issuing House.

Untuk pendaftaran baru, anda hanya perlu klik pada butang '
Sign Up
' dan ia akan membawa anda ke halaman seperti gambar di bawah.

Isikan butiran diri anda.

Isikan butiran diri anda dengan lengkap dan muat naik gambar kad pengenalan anda. Pastikan gambar yang dimuat naik adalah jelas. Sekiranya anda mempunyai nombor kad pengenalan yang lama, anda juga dikehendaki untuk mengisinya di ruang yang disediakan. Setelah selesai, klik pada butang '
Register
'.

Setelah itu, anda akan menerima e-mel yang memberitahu bahawa pendaftaran anda telah berjaya. Kata kunci sementara akan diberikan kepada anda dan anda perlu menukarnya sebelum log masuk.

ii. Pengesahan

Setelah itu, anda akan di bawa ke halaman ini. Halaman ini akan menunjukkan senarai aktiviti-aktiviti seperti AGM oleh saham syarikat yang anda miliki di dalam akaun CDS serta permohonan saham MITI. Cari Senheng, dan klik pada butang '
Next
'.

Cari Senheng dan klik 'Next'.

Kemudian, klik pada butang yang ditunjukkan dalam gambar di bawah sekiranya anda bersetuju dengan terma dan syarat. Klik '
Next
'.

Pengesahan terma dan syarat.

Seterusnya, sahkan butiran anda dengan mengisi semula nombor akaun CDS, kuantiti yang ingin diterima serta pekerjaan anda. Lanjut ke halaman seterusnya dengan menekan butang '
Next
'.

Pengesahan butiran dan kuantiti saham.

iii. Pembayaran

Pihak
issuing house
 akan mengenakan caj perkhidmatan sebanyak RM 5. Caj ini adalah wajib dan tidak akan dipulangkan semula.

Jumlah pembayaran yang anda perlu lakukan termasuk caj perkhidmatan akan tertera pada bahagian bawah kanan halaman tersebut. Anda boleh membuat pilihan sama ada ingin menggunakan Maybank2u ataupun FPX bagi pembayaran melalui bank-bank selain Maybank.

Semak kuantiti dan jumlah bayaran.

Semak kuantiti, jumlah pembayaran (termasuk caj perkhidmatan), pilih cara pembayaran dan kemudian tekan '
Confirm
'. Pastikan anda membuat pembayaran dengan menggunakan akaun di atas nama anda sendiri untuk mengelakkan konflik.

Selesai membuat pembayaran, anda akan mendapat e-mel yang menyatakan pembayaran anda telah berjaya. Resit akan turut disertakan di dalam e-mel tersebut. Cetak atau simpan resit tersebut untuk merekodkan transaksi. Anda juga boleh melihat transaksi tersebut di dalam akaun tiih.online milik anda.

Rumusan

Prosedur penerimaan dan pembayaran secara online ini agak mudah berbanding prosedur sebelumnya yang perlu dibuat secara manual. Namun, jika anda lebih selesa dengan prosedur lama, anda boleh merujuk blog kami iaitu
apa nak buat lepas terima saham melalui MITI
.


Apa Nak Buat: Saham Bertukar Status kepada Tak Syariah

Setiap penghujung bulan Mei dan November,
Securities Commission
 akan keluarkan senarai baru Saham Patuh Syariah. Daripada senarai ini, kita dapat lihat ada saham yang sebelum ini patuh syariah bertukar kepada tidak patuh syariah. Dalam situasi ini, anda perlu lupuskan pegangan saham ini mengikut garis panduan di bawah.

Garis panduan melupuskan pegangan saham tak syariah

Secara umumnya, terdapat dua situasi pelupusan saham yang anda perlu tahu. Garis panduan ini disediakan oleh Majlis Penasihat Syariah dari Securities Commission Malaysia.

Situasi 1 - Saham belum menjana keuntungan

Sekiranya modal yang dilabur belum mendatangkan keuntungan, saham masih boleh dipegang sehingga dapat memberi pulangan modal.

Situasi 2 - Saham telah menjana keuntungan

Keuntungan yang disebut di sini bermaksud harga saham sudah pun melebihi pelaburan modal. Dalam kes ini, anda mempunyai hak ke atas segala keuntungan itu. Ini adalah termasuk dividen dan right issue yang telah diumumkan. Namun, keuntungan yang dijana selepas tarikh status syariah baru berkuatkuasa perlu disalurkan kepada baitulmal atau badan-badan kebajikan.

Aktiviti tak patuh syariah dalam pendapatan syarikat

Status patuh syariah untuk saham-saham atau lebih umum, sekuriti, dipantau oleh badan berkanun Securities Commission (SC) melalui Majlis Penasihat Syariah (MPS) mereka.

Ada beberapa panduan yang digariskan oleh MPS dalam mengenal pasti sekiranya sekuriti tersebut patuh syariah atau tidak. Antara kaedah yang digunakan adalah perbandingan atau sumbangan aktiviti tak patuh syariah ke dalam pendapatan syarikat secara keseluruhan. Sumbangan pendapatan aktiviti di bawah mestilah kurang daripada tanda aras yang ditetapkan.

Tanda aras 5%

perbankan dan peminjaman konvensional;

insurans konvensional;

perjudian;

arak dan aktiviti-aktiviti berkaitan dengannya;

babi dan aktiviti-aktiviti berkaitan dengannya;

makanan dan minuman tidak halal;

hiburan tidak patuh Syariah;

tembakau dan aktiviti-aktiviti berkaitan dengannya;

pendapatan faedah2 daripada akaun dan instrumen konvensional (termasuk pendapatan faedah yang diterima berikutan daripada keputusan mahkamah atau penimbang tara);

dividen daripada pelaburan tidak patuh Syariah; dan

aktiviti-aktiviti lain yang diputuskan sebagai tidak mematuhi prinsip-prinsip Syariah sebagaimana yang ditentukan oleh MPS.

Tanda aras 20%

jual beli saham;

pembrokeran saham;

sewaan daripada aktiviti-aktiviti tidak patuh Syariah; dan

aktiviti-aktiviti lain yang diputuskan sebagai tidak mematuhi prinsip-prinsip Syariah sebagaimana yang ditentukan oleh MPS.

Sekiranya pendapatan daripada aktiviti-aktiviti di atas ini melebihi tanda aras, maka ia akan menyebabkan sekuriti tersebut termasuk dalam kategori tak patuh syariah. Sekiranya anda menggunakan akaun CDS jenis syariah, secara automatiknya anda tak boleh membeli saham tak patuh syariah.

Menyalurkan pendapatan tak syariah kepada baitulmal

Andai kata saham syariah yang dibeli bertukar status kepada tak syariah, lebihan keuntungan selepas tarikh senarai berkuatkuasa tidak boleh dipegang. Keuntungan yang tak syariah ini perlu disalurkan kepada baitulmal. Baitulmal ni biasanya berkaitan dengan Pejabat Agama Islam negeri. Jadi kalau anda perlukan maklumat lebih lanjut, boleh berhubung dengan Pejabat Agama negeri masing-masing


Apa Perlu Buat Kalau Syarikat Melaksanakan Rights Issue

Rights issue adalah satu pelaksanaan korporat yang boleh dijalankan oleh syarikat tersenarai awam untuk mendapatkan dana perniagaan. Apabila rights issue dilaksanakan, pelabur yang memegang saham akan mendapat saham hak atau rights share. Saham hak ini boleh dijual beli, namun ia mempunyai hayat yang pendek.

Tujuan utama pemberian saham hak ini adalah supaya pelabur yang berminat dapat menukarkan saham hak ini kepada saham biasa, keutamaan atau pinjaman dengan kadar pertukaran tertentu. Apabila penukaran saham hak ini berlaku, syarikat dapat membangunkan dana perniagaan, dan pelabur dapat membeli saham syarikat pada kadar diskaun.

Untuk melihat senarai syarikat yang melaksanakan rights issue, boleh lihat pada
screener upcoming entitlement
.

IPO dan rights issue

Apabila syarikat tersenarai di pasaran saham melalui IPO, mereka mempunyai strategi tertentu untuk membawa syarikat ke hadapan. Strategi ini memerlukan dana, dan dana ini dibangunkan dari pelabur awam dan juga institusi melalui penjualan saham syarikat.

Sepanjang syarikat menjalankan perniagaan, pelbagai ketidaktentuan mungkin akan dihadapi. Sekiranya syarikat memerlukan dana lagi untuk strategi baharu, pembangunan dana yang baharu ini bukan lagi melalui IPO. Satu cara untuk syarikat mendapatkan dana lebih dari pelabur awam adalah melalui rights issue. Cara lain syarikat boleh bangunkan dana ialah melalui
private placement
 yang tidak melibatkan pelabur runcit.

Pemberian saham hak

Dalam pelaksanaan rights issue, syarikat akan mengumumkan tarikh ex-date untuk pelabur menerima saham hak. Saham hak ini diberi mengikut nisbah pegangan. Contohnya, pemberian pada nisbah 2:1 bermaksud pemegang saham akan menerima
2 unit saham hak
 bagi setiap
1 pegangan sedia ada
. Saham ini akan ditetapkan harganya dalam butiran Rights Issue/Offer Price seperti di bawah. Harga ini juga akan dirujuk untuk penukaran nanti.

Contoh: Tawaran Ordinary Rights pada RM 0.15, nisbah pemberian saham pada 2:1. Gambar: Bursa Malaysia

Selepas tarikh ex-date berlalu, saham hak tidak masuk ke portfolio secara automatik. Anda perlu lihat pada butiran Rights Crediting Date di atas yang memberitahu bila saham hak tersebut akan muncul dalam portfolio. Namun, saham hak ini hanya boleh didagangkan pada hari dagangan berikutnya. Anda boleh rujuk butiran
Date for commencement of trading of rights
 di bawah dalam pengumuman lain tentang tarikh penting rights issue.

Pengumuman tarikh penting berkaitan dengan rights issue: Important Relevant Dates for Reounceable Rights

Dalam pengumuman, anda akan terjumpa perkataan renounceable rights. Istilah ini cuma bermaksud saham hak ini boleh dijual sekiranya anda tidak mahukannya.

Jenis saham hak

Dalam pengumuman rights issue juga syarikat akan memberitahu sekiranya saham hak ini merupakan hak penukaran untuk saham biasa,
saham keutamaan atau saham pinjaman
. Syarikat juga berkemungkinan menyertakan sekali waran percuma untuk menarik minat pelabur ke atas tawaran mereka.

Saham hak atau rights share ini ditandakan dengan akhiran -OR untuk ordinary rights, -PR untuk preference rights dan -LR untuk loan stock rights. Saham ini boleh dijual beli, namun belian saham ini tidak mempunyai apa-apa makna sekiranya anda tidak bercadang untuk menambah pegangan saham syarikat. Penukaran saham ini boleh diringkaskan seperti di bawah:

Jenis Hak

Maksud

Simbol

Selepas penukaran

Ordinary rights

Saham hak untuk ditukar kepada saham biasa

ABC-OR

ABC

Preference rights

Saham hak untuk ditukar kepada saham keutamaan

ABC-PR

ABC-PA, -PB

Loan Stock rights

Saham hak untuk ditukar kepada saham pinjaman

ABC-LR

ABC-LA, -LB

Apa patut buat dengan Rights Issue?

Rights issue kebiasaannya tak begitu digemari pelabur. Sebabnya adalah apabila tersenarai melalui IPO, syarikat dijangka dapat menggunakan dana IPO tadi untuk menggerakkan syarikat mengikut perancangan. Namun, pengumuman rights issue ini menunjukkan bahawa syarikat tidak mempunyai kewangan yang sihat untuk meneruskan perniagaan. Oleh itu, rights issue biasanya mendatangkan persepsi yang negatif terhadap syarikat.

Sekiranya anda telah pun menerima saham hak ini, anda boleh memikirkan dua pilihan sama ada untuk menambah pegangan terhadap syarikat atau tidak. Sekiranya anda
tidak
 mempunyai niat untuk menambah pegangan ke dalam syarikat, anda boleh jual terus saham hak ini.

Kalau dibiarkan lama pula, terdapat kemungkinan ia akan terus tidak mempunyai nilai. Namun, sekiranya anda dapat saham hak ini secara percuma, maka tiada kerugian yang anda akan alami apabila saham hak ini jatuh nilainya.

Sekiranya anda ingin menukar hak ini pula, anda boleh baca selanjutnya.

Menukar saham hak

Sebelum anda memutuskan untuk menukar saham hak, sebaiknya anda baca dan fahamkan terlebih dahulu kenapa syarikat memerlukan dana tambahan. Pengumuman yang anda perlu cari dan baca adalah butiran rights issue yang dikeluarkan oleh syarikat di Bursa Malaysia. Syarikat akan memberikan butiran untuk apa dana ini diperlukan, apa prospek peluang yang diceburi, dan apa-apa lagi yang dianggap berpatutan untuk diberitahu kepada pelabur.

Prospektus ringkas Saudee Group Berhad. Gambar: Bursa Malaysia

Sekiranya anda merasakan syarikat berada di landasan yang betul, anda boleh teruskan untuk menukar saham hak ini kepada saham biasa atau keutamaan. Jika sebaliknya pula, anda boleh jual atau biar sahaja saham hak ini luput dari pegangan. Untuk penukaran saham hak ini, anda boleh buat urusan ini di ATM, laman web bank, ataupun yang terbaru adalah
melalui aplikasi Bursa Anywhere
.

Pemegang saham sedia ada akan menerima saham hak ini secara percuma jika memegang saham sehingga ex-date. Penukaran saham akan dilaksanakan pada harga
issue price
 iaitu harga asal untuk saham hak ini.

Sekiranya anda tidak memegang saham induk sebelum ex-date, anda tidak akan menerima saham hak. Namun, ia boleh dibeli apabila tersenarai. Sekiranya anda sanggup meletakkan kos tambahan, anda boleh beli saham hak, dan kemudian menukarkannya pada kos issue price tadi.

Kesimpulan

Rights issue adalah pelaksanaan korporat untuk membangunkan dana untuk meneruskan perniagaan. Kebiasaannya, pelabur mempunyai persepsi negatif terhadap pelaksanaan ini, namun ia juga tertakluk kepada butiran keperluan dana dan apa-apa prospek untuk syarikat bergerak ke hadapan.

Anda boleh jual saham hak ini kalau anda tidak bercadang menambah pegangan saham syarikat. Namun, anda
tidak digalakkan
 membeli saham hak sekiranya tidak mempunyai niat untuk menambah pegangan saham syarikat. Saham hak ini tidak mempunyai hayat yang panjang, dan apabila luput, segala pegangan dalam saham hak ini boleh hangus sekiranya tak ditukar.


Apa yang Unik tentang IPO Unique?

Unique Fire Holdings Berhad (Unique) melalui anak syarikatnya, UFI terlibat dalam memasang, membuat dan mengedar sistem perlindungan kebakaran aktif, peralatan dan aksesori di dalam persekitaran terbina. UDI pula terlibat dalam mengedarkan alat pemadam api direka khas dan sistem perlindungan kebakaran aktif yang lain, peralatan dan aksesori serta khidmat-khidmat yang berkaitan.

Butiran IPO syarikat adalah seperti berikut:

Harga IPO:

RM 0.26

Status syariah:

Dinilai syariah oleh SAC

Pasaran:

ACE

Permodalan pasaran:

RM 104 juta

Nisbah PE:

10.55

Permohonan ditutup:

22 Julai 2022

Cabutan saham:

27 Julai 2022

Tarikh penyenaraian:

5 Ogos 2022

Bisnes Unique

Unique telah diperbadankan pada 13 April 2021 sebagai syarikat swasta di bawah nama Unique Fire Holdings Sdn Bhd dan ditukarkan kepada syarikat awam berhad pada 8 September 2021. Struktur syarikat adalah seperti berikut:

UFI menjalankan aktiviti memasang, membuat dan mengedar sistem perlindungan kebakaran aktif, peralatan dan aksesori untuk kawasan binaan. Manakala UDI pula mengedar alat pemadam api yang dibuat khas, sistem perlindungan kebakaran aktif, peralatan dan aksesori serta khidmat-khidmat berkaitan yang lain.

Kesan COVID-19 terhadap bisnes

Perniagaan Unique dianggap sebagai perkhidmatan penting oleh MITI dan dibenarkan beroperasi sewaktu Perintah Kawalan Pergerakan (PKP). Namun begitu, pelanggan-pelanggan syarikat ini terdiri daripada kontraktor M&E, kontraktor FPS dan penyedia perkhidmatan penyelenggaraan FPS, di mana kebanyakkannya adalah dari bahagian pembinaan dan pembangunan.

Hampir kesemua daripada mereka tergolong dalam perniagaan yang terganggu semasa pandemik COVID-19 melanda. Oleh kerana itu, syarikat Unique mengalami kekurangan pesanan baru dan terpaksa menangguhkan penghantaran produk kepada pelanggan. Hal ini secara tidak langsung telah memberi kesan kepada permintaan dan jualan produk syarikat pada FYE 2020 dan 2021.

Prestasi kewangan

Pendapatan bagi FYE 2020 dan FYE 2021 telah mengalami penurunan akibat pengurangan aktiviti pembinaan akibat Perintah Kawalan Pergerakan (PKP) yang telah dilaksanakan oleh kerajaan akibat pandemik COVID-19. Bagi FPE 2022 pula, pendapatan setakat 9 bulan ini telah meningkat berbanding FPE 2021 akibat pembukaan semula aktiviti perniagaan di seluruh negara.

Penurunan pendapatan untuk FYE 2021 dan FYE 2022 adalah kerana peningkatan terhadap harga keluli dan barangan-barangan untuk diedarkan tetapi tidak diberikan kepada pelanggan. Tambahan lagi, Unique juga turut mengenakan diskaun kepada pelanggan-pelanggan tertentu semasa pandemik COVID-19 melanda untuk menggalakkan penjualan semasa FYE 2021.

Prestasi kewangan Unique.

Pendapatan diperoleh oleh Unique dibahagikan kepada empat segmen, iaitu pemasangan, pengedaran, pembuatan dan aktiviti-aktiviti lain. Majoriti pendapatan syarikat ini diperolehi daripada aktiviti pemasangan, iaitu dengan lebih 40% dari keseluruhan pendapatan. Segmen pemasangan juga menunjukkan peningkatan pendapatan dari FYE 2019 ke FYE 2020 dan FYE 2021.

Segmen pengedaran adalah segmen kedua terbesar bagi syarikat Unique, namun, segmen ini menghadapi penurunan pada setiap tahun kewangan bermula FYE 2019. Ini berlaku kerana terdapat sedikit gangguan terhadap perniagaan pelanggan-pelanggan mereka akibat sekatan-sekatan yang dilakukan sewaktu pandemik COVID-19. Justeru, ini secara tidak langsung telah memberikan kesan kepada pendapatan mereka.

Pendapatan mengikut segmen.

Segmen pembuatan pula merangkumi kurang 20% daripada pendapatan Unique, manakala aktiviti-aktiviti lain pula memberikan hanya sebahagian kecil daripada keseluruhan pendapatan.

Antara aktiviti-aktiviti lain yang dilakukan oleh Unique Fire adalah membantu dalam menguruskan aplikasi Bomba eFEIS, penjualan mesin pengisian semula alat pemadam api kimia kering dan menservis peralatan perlindungan kebakaran.

Strategi IPO dan masa depan

Jumlah dana yang diterima daripada tawaran awam awal berjumlah RM 21.775 juta akan digunakan untuk tujuan seperti berikut:

Dana

Nilai (Juta)

Peratusan (%)

Penambahan fasiliti pembuatan

2.5

11.48

Perluasan liputan geografi

6.0

27.55

Penambahan keupayaan operasi

5.3

24.34

Modal kerja

4.575

21.01

Perbelanjaan penyenaraian

3.4

15.62

Jumlah

21.775

100.0

Jika dilihat dari jadual di atas, sebahagian besar dana iaitu sebanyak 27.55% akan digunakan untuk tujuan perluasan liputan geografi. Pelan perluasan liputan geografi Unique adalah dengan membina sebuah pejabat jualan dan gudang di Johor dan Pulau Pinang. Selain itu, dana ini juga akan digunakan untuk meningkatkan aktiviti pengiklanan dan pemasaran di dalam dan luar negara, termasuk Hong Kong dan negara-negara Timur Tengah.

Sebanyak 24.35% daripada dana pula akan digunakan bagi tujuan menambah keupayaan operasi dengan meningkatkan kapasiti penyimpanan dan melaksanakan sistem pengurusan gudang. Selain itu, Unique juga akan menggunakan sejumlah RM 1.14 juta daripada dana tersebut untuk menjalankan sistem data pengenalan alat pemadam api digital dan juga meningkatkan sistem IT mereka. Tambahan lagi, Unique juga berhasrat untuk memasang sistem fotovoltaik suria di fasiliti sedia ada mereka di Shah Alam, Selangor, bagi mengurangkan kos utiliti.

11.48 daripada dana akan digunakan untuk penambahan fasiliti pembuatan, iaitu dengan menambah talian pembuatan silinder pemadam api kimia kering mudah alih tangan baharu. Talian pembuatan itu juga akan digunakan untuk mengeluarkan alat pemadam api kimia kering mudah alih tangan baharu yang mematuhi Piawaian Malaysia (MS) dan Piawaian British (BS) untuk pasaran domestik dan antarabangsa.

Lebihan dana sebanyak RM 4.757 juta dan RM 3.4 juta pula akan digunakan untuk modal kerja dan perbelanjaan penyenaraian.

Analisis bisnes dan industri Unique

Unique Fire Holdings Berhad dan anak-anak syarikatnya terlibat dalam pemasangan, pengedaran dan pembuatan sistem perlindungan kebakaran aktif, peralatan dan aksesori. Majoriti pendapatan syarikat diperoleh dari dalam negara.

Industri perlindungan kebakaran aktif

Menurut Piawaian Malaysia (MS), sumber bahan api boleh terdiri daripada pelbagai jenis bahan mudah terbakar yang akan membawa kepada kelas kebakaran yang berbeza seperti berikut:

Jenis kebakaran (mengikut kelas)

Bahan mudah bakar

A

Bahan pepejal

B

Cecair mudah terbakar

C

Gas mudah terbakar

D

Logam mudah terbakar

E

Peralatan elektrik bertenaga

F

Bahan memasak seperti minyak sayuran atau haiwan

Jenis kebakaran yang berbeza memerlukan peralatan yang berbeza untuk memadam atau menyekat api. Unique Fire terlibat dalam menyediakan sistem perlindungan api, peralatan dan aksesori bagi kesemua kelas yang disenaraikan, kecuali kebakaran kelas D.

Faktor mempengaruhi industri

Menurut laporan Vital Factor Consulting, penyedia alat keselamatan api aktif bergantung terhadap keadaan ekonomi, aktiviti pembinaan dan pembangunan serta rangka kerja pengawalseliaan di Malaysia. Bangunan-bangunan baharu dapat menyumbang terhadap permintaan ke atas sistem keselamatan kebakaran aktif serta peralatannya.

Pada 2021, GDP ekonomi Malaysia dan sektor pembinaan masing-masing mencatatkan peningkatan dan penurunan sebanyak 3.1% dan -5.2% berbanding 2020. Pada Q1 2022, GDP ekonomi Malaysia dan sektor pembinaan masing-masing merekodkan 5.0% dan -6.2% berbanding Q1 2021.

Prestasi industri perlindungan kebakaran yang aktif bergantung kepada pemulihan ekonomi Malaysia serta ekonomi global daripada pandemik COVID-19. Sebagai tambahan kepada pakej rangsangan ekonomi yang disediakan oleh kerajaan Malaysia yang berjumlah RM 530 bilion, sebanyak RM 332.1 bilion lagi telah diperuntukkan untuk memacu pemulihan ekonomi seperti yang ditunjukkan dalam Bajet 2022.

Sebarang kebangkitan semula kes COVID-19 dan langkah-langkah pembendungan akan membebankan pertumbuhan ekonomi. Secara keseluruhannya. Penumbuhan ekonomi sebanyak 3.1% pada tahun 2021 diramalkan akan meningkat kepada 5.3% ke 6.3% pada tahun 2022.

Pertimbangan lain yang akan mendorong permintaan termasuk kesedaran awam yang semakin meningkat tentang keselamatan kebakaran, perubahan peraturan berkaitan keselamatan api, pemulihan dalam industri pembinaan serta pelaksanaan peraturan ketat untuk kebakaran perlindungan dalam bangunan.

Walaupun
Gross Domestic Product
 (GDP) bagi industri pembinaan merosot sebanyak 5.2% pada tahun 2021, industri pembinaan dijangka akan pulih semula pada 2022 dengan ramalan pertumbuhan sebanyak 6.1%.

Persaing bisnes

Sehingga 3 Jun 2022, sebanyak 241 syarikat telah berdaftar dengan Pertubuhan Perlindungan Kebakaran Malaysia, dan 124 daripada ahli terlibat dalam sektor sistem keselamatan kebakaran aktif.

Bagi tujuan perbandingan, kriteria pemilihan pesaing adalah seperti berikut:

Kumpulan atau syarikat mesti terlibat dalam pembuatan atau pemasangan peralatan atau sistem perlindungan kebakaran aktif, dengan kemudahan operasi di Malaysia

Hasil kumpulan atau syarikat mestilah RM10 juta dan ke atas

Mempunyai penyata kewangan terkini

Perbincangan

Meskipun perniagaan Unique dianggap sebagai perkhidmatan penting, syarikat ini turut terkena tempias yang disebabkan oleh pandemik COVID-19. Hal ini kerana terdapat kebergantungan industri terhadap pertumbuhan ekonomi negara dan juga terhadap industri binaan dan pembangunan. Kebergantungan ini harus di ambil kira dalam menentukan kebersediaan syarikat sekiranya pandemik atau apa-apa hal serupa yang tidak dapat elakkan untuk berlaku lagi.

Dana yang diperolehi dari hasil penyenaraian kebanyakkan adalah bertujuan untuk mengembangkan perniagaan. Langkah ini ini boleh dianggap sebagai langkah yang baik bagi syarikat dalam usaha untuk mengembangkan perniagaan. Namun, Unique perlu membuktikan kemampuan mereka apabila tersenarai di pasaran Bursa Malaysia tidak lama lagi.


Apakah Dimaksudkan Dengan Recession

Maksud
Recession

Recession atau dalam bahasa melayunya kemelesetan adalah sebuah kitaran perniagaan di mana berlakunya kekurangan kegiatan ekonomi. Ada banyak kemungkinan yang boleh menyebabkan kemelesetan ini, antaranya krisis kewangan, kekurangan bekalan, letusan ekonomi (economic bubble) dan sebagainya.

Ada negara yang menafsirkan kemelesetan ini sebagai kekurangan kegiatan ekonomi untuk lebih dari beberapa bulan. Ada juga yang mengenalpasti kemelesetan ini sebagai pertumbuhan yang negatif untuk dua suku yang berturutan. Secara umumnya, kita boleh faham kemelesetan ini sebagai peringkat penurunan dalam kitaran perniagaan.

Gambar: Investopedia

Recession boleh berlaku pada skala negara dan juga dunia. Apabila ia berlaku pada skala dunia, ia disebabkan oleh kejadian yang memberi kesan secara global.

Recession
 yang pernah berlaku

Malaysia pernah mengalami kemelesetan yang teruk semasa krisis kewangan 1998. Seterusnya, Malaysia juga tak terkecuali mengalami kemelesetan ekonomi pada tahun 2008-2009 yang dinamakan The Great Recession. Kesan penurunan pada Malaysia tak seteruk yang dialami oleh Amerika pada waktu kemelesetan ini kerana situasi yang dialami juga adalah berbeza.

Selain dari kemelesetan di atas, terdapat banyak lagi kemelesetan ekonomi yang berlaku. Namun, ada yang lebih dikenali berbanding yang lain kerana tahap kedahsyatan yang berlaku dan kesannya kepada ekonomi.

Kebanyakan kitaran kemelesetan ini adalah disebabkan oleh krisis kewangan. Namun, pada tahun ini kita mengalami sebuah serangan ekonomi yang bukan berasal dari krisis kewangan. Ianya disebabkan oleh wabak yang memberi kesan kepada nyawa itu sendiri.

Adakah Recession telah berlaku?

Sekiranya melihat pada laporan ekonomi Malaysia dari kementerian kewangan, negara kita telah pun mencatat penguncupan GDP untuk dua suku yang berturutan sejak suku ketiga 2019. Maka boleh kata negara kita telah pun mengalami recession. Sementara itu pula, firma pelaburan bertaraf antarabangsa pula mengesahkan spekulasi bahawa dunia sedang pun mengalami kemelesetan akibat wabak ini.

Pemerhatian terhadap kesan COVID-19

Wabak virus COVID-19 ini bermula dari China dan menular ke serata dunia. Tahap penularan virus ini sangat tinggi dan ada kes yang mengakibatkan kematian. Sebagai tindak balas yang semula jadi, ramai yang mengurangkan aktiviti di luar rumah untuk mengelak daripada dijangkit wabak ini. Kekurangan pengunjung pula menjejaskan jualan peruncit di pusat membeli belah yang perlu membayar sewa kedai setiap bulan.

Sentiment ketakutan ini juga menjejaskan permintaan minyak sedunia, terutamanya apabila banyak penerbangan yang dibatalkan. Dalam masa yang sama, Rusia pula tidak sehaluan dengan OPEC untuk mengurangkan bekalan minyak. Ini menyebabkan kejatuhan harga minyak yang mendadak.

Untuk menahan wabak ini dari terus menular, kerajaan memperkenalkan Perintah Kawalan Pergerakan. Kedai-kedai yang tidak termasuk dalam perkhidmatan penting atau (Essential Services) diarahkan untuk tutup sementara waktu. Keadaan ini juga menjejaskan perniagaan Perusahaan Kecil Sederhana yang tidak dapat menjalankan kegiatan perniagaan.

Secara keseluruhan, wabak ini memberikan kesan yang buruk terhadap kesihatan masyarakat dan juga aktiviti perniagaan. Situasi ini merupakan suasana yang getir dan tindakan kerajaan memainkan peranan penting untuk membendung wabak ini dan juga memulihkan ekonomi negara.

Menangani kemelesetan

Dalam menangani kemelesetan, tindakan yang bijak perlu diambil oleh kerajaan dan bank pusat. Setiap masalah yang berlaku pada waktu kemelesetan adalah unik, dan kebiasaannya hanya boleh ditangani oleh kerajaan yang mempunyai kuasa untuk tetapkan polisi yang perlu. Bank pusat pula sentiasa berjaga-jaga dengan menentukan dan menilai sama ada terdapatnya keperluan untuk mengubah kadar faedah pinjaman bank.

Dalam kes COVID-19 ini, ianya bukanlah boleh ditangani dengan polisi kewangan semata-mata. Ianya melibatkan nyawa dan perlu disertakan dengan tindakan untuk menangani wabak ini.

Kerajaan telah pun mengumumkan pakej stimulus untuk merangsang kelangsungan aktiviti ekonomi dalam negara. Dalam pakej ini, pembayaran sewa dijadualkan semula, pengecualian cukai disemak semula, dan pelbagai lagi inisiatif untuk menggalakkan perbelanjaan dalam negara.

Wabak ini pula ditangani dengan Perintah Kawalan Pergerakan untuk menahan penularan COVID-19 daripada terus merebak dengan cepat. Selagi sentimen ketakutan daripada terkena wabak ini masih wujud, selagi itulah akan berkurangnya permintaan dalam ekonomi secara keseluruhan.


Apakah Kelebihan Membeli Waran?

Pada topik yang lepas, kita sudah bincangkan salah satu cara meningkatkan keuntungan dalam saham ialah dengan membeli saham-saham dalam kategori small & mid cap berpandukan simbol bintang* iSaham. Membeli saham-saham ini dapat mengurangkan kos jual beli kerana tiadanya caj duti setem. Satu lagi cara meningkatkan keuntungan dalam saham ialah dengan berdagang waran.

Apakah itu waran?

Waran ialah instrumen yang memberi hak kepada anda untuk menjadi pemegang saham. Instrumen ini memberi peluang kepada anda yang tidak mempunyai modal yang besar, untuk memiliki hak tersebut terlebih dahulu, kemudian pada masa akan datang ditukarkan kepada saham induk (juga disebut sebagai mother share) dengan bayaran tambahan. Waran boleh dikesan dengan simbol -WA, WB, WC, WD, WE di belakang simbol saham.

Analogi Waran

Sebagai analogi, katakan rakan anda sedang membangunkan Bisnes Cafe dan offer kepada anda untuk menjadi 10% pemegang saham, mungkin anda perlu meletakkan modal 30,000. Tetapi rakan anda boleh offer anda membeli hak terlebih dahulu dengan harga 3,000, dan dalam masa 3 tahun, membayar 27,000 untuk memegang saham induk.
Kelebihan membeli hak ialah sekiranya bisnes tersebut maju dan nilai saham induk tersebut menjadi 100,000 untuk 10%, maka walaupun anda membeli hak dengan harga 3,000, anda masih perlu topup sebanyak 27,000 sahaja, dan anda terus untung sebanyak 70,000 tanpa perlu mengeluarkan modal 30,000 daripada awal lagi.

Apakah kelebihan membeli waran?

Seperti analogi diatas, dengan membeli waran, setiap kali saham induk naik 1 sen, waran juga akan naik 1 sen, tetapi kenaikan 1 sen waran peratusannya lebih tinggi berbanding kenaikan 1 sen saham induk. Sebagai contoh, merujuk kepada gambar, kenaikan 1 sen KNM ialah 2.9% manakala kenaikan 1 sen KNM-WB ialah 8.7%.
Jadi, kenapa beli waran boleh jadi lebih baik? Sebab tidak kira KGB atau KGB-WA, fundamental saham tersebut adalah sama, kerana kedua-duanya merujuk kepada syarikat KGB. Dengan harga KGB-WA sebanyak RM0.40, anda sebenarnye sedang membeli saham bernilai RM0.950. Jadi KGB-WA RM0.40 adalah lebih baik berbanding saham penny lain yang berharga RM0.40 sebab kebanyakannya memang betul-betul bernilai RM0.40, sedangkan KGB-WA sebenarnye mempunyai fundamental saham berharga dua kali ganda daripada sekarang.

Macam menarik, lepas ni beli waran aje?

Kena faham risiko dulu, kemudian boleh beli. Sebab peratusan kenaikan dan penurunan lebih tinggi, jadi kalau sekali jatuh 8% boleh pening kepala juga. Jadi, kena bersedia juga kalau sesuatu saham itu jatuh, perlu ada pelan trading. Adakalanya kita tidak kaji fundamental dengan mendalam, ada masanya market berhadapan dengan jualan panik, jadi kena sentiasa bersedia.

Dua perkara wajib perhati untuk warrant - Tarikh Luput & Premium %

Elakkan beli waran yang dah nak "expired" dalam masa 6 bulan sehingga 1 tahun. Sebab kalau waran expired dan tidak tukarkan ke saham induk, maka anda akan burn 100% duit waran tersebut. Elakkan juga membeli yang premium terlalu tinggi. Pantau atau beli waran yang dibawah premium 40% sahaja. Premium yang terlalu tinggi boleh membuatkan waran tidak mengikut saham induk sekiranya saham induk naik, dan berpotensi membuatkan harga waran juga lebih mudah jatuh daripada naik.

Maklumat penting berkaitan waran (premium & tarikh luput) ada diletakkan di bawah carta di setiap page saham (sila rujuk gambar dibawah sebagai contoh).

Dah tau kelebihan waran, jom pantau waran-waran berkualiti. Kami sediakan senarai untuk anda dalam pautan berikut
Top Warrant Screener
.


Apakah Syarikat PN17 dan GN3?

Terdapat lebih 900 syarikat yang tersenarai dalam Bursa Malaysia. Anda mungkin ada pendapat sendiri untuk menentukan sesebuah syarikat atau saham itu bagus ataupun tak bagus. Apa yang kita lihat sebagai bagus atau tak bagus ni mungkin agak subjektif mengikut pandangan masing-masing. Namun, Bursa Malaysia ada definisi atau kriteria mereka sendiri untuk mengenalpasti syarikat-syarikat yang bermasalah. Apa yang dimaksudkan dengan 'masalah' ni?

Syarikat yang bermasalah

Istilah yang Bursa gunakan untuk syarikat ini adalah PN17 untuk syarikat dalam pasaran utama (main market) dan GN3 untuk syarikat dalam pasaran ACE. Dalam Bursa, terdapat beberapa kriteria yang membolehkan sesebuah syarikat tersenarai, terus tersenarai, dan terkeluar dari senarai dalam Bursa. PN17 dan GN3 adalah satu langkah ke arah terkeluar dari tersenarai dalam pasaran saham Bursa. Contoh yang kita dapat lihat baru-baru ini adalah Utusan Melayu yang dikategorikan sebagai PN17 sebelum terkeluar dari pasaran saham.

Gambar: Utusan Melayu

Kriteria syarikat PN17

Bursa Malaysia telah menggariskan beberapa kriteria untuk sesebuah syarikat itu dikategorikan sebagai bermasalah. Di antara kriteria syarikat
PN17
 dan
GN3
, tak banyak beza, dan kita akan anggap sebagai sama dalam perbincangan kali ini. Antara kriteria tersebut adalah seperti di bawah:

Ekuiti terkumpul pegangan saham oleh syarikat yang tersenarai itu berada pada atau kurang daripada 25% daripada modal berbayar (paid-up capital)

Penerima atau pengurus dilantik untuk menguruskan aset syarikat atau anggota syarikat dengan nilai terkumpul lebih 50% daripada aset syarikat

Anak syarikat dan syarikat bersekutu gulung tikar sehingga 50% nilai terkumpul daripada aset syarikat

Juruaudit mempunyai pendapat yang tak memihak kepada syarikat dalam laporan kewangan

Inilah dia antara kriteria yang dituliskan dalam Practice Note 17 (PN17). Secara ringkasnya, ia menunjukkan bahawa syarikat yang berkenaan mempunyai kuasa yang kukuh pada pegangan syarikat. Selain itu, ia menggambarkan bahawa pengurusan syarikat tidak mampu berjalan dengan berkesan.

Syarikat-syarikat PN17 dan GN3

Sebagai badan yang berkuasa untuk menjaga dan mengawal selia pasaran saham di Malaysia, Bursa Malaysia akan mengeluarkan senarai kemas kini syarikat PN17 dan GN3 dari semasa ke semasa. Ini adalah antara usaha mereka bagi memastikan transaksi yang dilakukan dalam pasaran saham berlaku dengan adil. Link untuk syarikat bermasalah ini boleh dijumpai dalam laman web Bursa. Setakat 31 Ogos 2019, senarai terbaru syarikat-syarikat dalam kategori PN17 dan GN3 adalah seperti di bawah.

Syarikat PN17

APFT BERHAD

BARAKAH OFFSHORE PETROLEUM BERHAD

BERJAYA MEDIA BERHAD

BERTAM ALLIANCE BERHAD

BRAHIM’S HOLDINGS BERHAD

CHINA AUTOMOBILE PARTS HOLDINGS LIMITED

COMINTEL CORPORATION BHD

DAYA MATERIALS BERHAD

EKA NOODLES BERHAD

HB GLOBAL LIMITED

KINSTEEL BHD

KUANTAN FLOUR MILLS BERHAD

LONDON BISCUITS BERHAD

MAA GROUP BERHAD

MALAYSIA PACIFIC CORPORATION BERHAD

MAXWELL INTERNATIONAL HOLDINGS BERHAD

MULTI SPORTS HOLDINGS LTD

PERISAI PETROLEUM TEKNOLOGI BERHAD

SEACERA GROUP BERHAD

SUMATEC RESOURCES BERHAD

TH HEAVY ENGINEERING BERHAD

Syarikat GN3

G NEPTUNE BERHAD

IDIMENSION CONSOLIDATED BERHAR

WINTONI GROUP BERHAD

Link:
Senarai syarikat PN17 dan GN3 dari Bursa

Macam mana nak tengok kaunter macam ni kat iSaham?

Untuk mendapatkan senarai terkini, kami kumpulkan senarai syarikat PN17 dan GN3 dalam bahagian
iSaham Sector - PN17
. Pada setiap page saham pula, kami paparkan PN17 di bahagian atas sekali (rujuk gambar di bawah) supaya anda dapat berfikir dua kali sebelum tertekan beli pada saham tersebut.

Kalau nak beli saham syarikat PN17 dan GN3

Perkara yang anda perlu buat apabila terjumpa syarikat-syarikat ini adalah elakkan terlebih dahulu. Sebabnya berdasarkan definisi atau kriteria PN17, syarikat-syarikat ini bukanlah boleh buat pusingan-u dengan mudah. Jadi sekiranya anda melabur dalam saham ini, risiko yang anda akan hadapi adalah lebih tinggi. Anda juga perlu ingat bahawa syarikat ini berkemungkinan untuk dikeluarkan daripada pasaran saham. Jika perkara ini terjadi ketika modal anda sudah pun dilaburkan ke dalam syarikat ini, maka hanguslah pelaburan tadi. Akhir sekali, fikirkan sebaiknya dalam pelaburan anda untuk dapatkan yang terbaik.


Apakah VWAP dan Bagaimana Ia Digunakan

VWAP adalah terma dalam pasaran saham yang bermaksud Volume Weighted Average Price. Ia digunakan sebagai penanda aras yang memberitahu harga purata kepada sesebuah saham yang mengambil kira semua transaksi dalam sehari. Harga purata ini boleh digunakan sebagai pandangan keseluruhan kepada harga dan trend sesebuah saham.

Memahami VWAP

VWAP boleh difahami sebagai harga purata harian saham dengan mengambil kira semua transaksi yang berlaku. Pengiraan VWAP boleh diperoleh dengan menjumlahkan semua harga yang didagangkan untuk setiap transaksi dan dibahagikan dengan jumlah saham yang didagangkan.

Dalam erti kata lain, VWAP menunjukkan purata di mana harga sesebuah saham itu paling banyak didagang.

Bagaimana VWAP digunakan

Dalam platform dagangan (khususnya M+), VWAP hanya ditunjukkan sebagai sebuah angka. Namun pada hakikatnya, VWAP akan berubah mengikut masa. Perubahan VWAP ini disumbangkan oleh pergerakan harga dan volume saham yang didagangkan.

Pedagang menggunakan VWAP untuk mengenal pasti trend saham, dan digunakan untuk bina strategi dagangan. VWAP ini akan dibandingkan dengan harga saham semasa, dan panduan belian atau jualan digariskan berdasarkan VWAP ini.

Contoh menggunakan platform M+ Online. VWAP berada di bahagian bawah paparan.

Sebagai contoh, sekiranya harga semasa berada di bawah VWAP, ia memberikan petunjuk yang bagus untuk beli secara intraday. Sebaliknya, sekiranya harga semasa di atas VWAP, ia adalah petunjuk yang bagus untuk jual secara intraday.

Sekiranya anda ingin mengira VWAP secara manual, ada caranya, dan anda juga boleh pilih untuk tetapkan jangka waktu yang ingin diperhatikan. Pengiraannya adalah dengan mengambil
Acc Val
 iaitu nilai terkumpul dibahagikan dengan
Acc Vol
 iaitu volume terkumpul. Pengiraan ini perlu diambil untuk jangka waktu yang diperhatikan sahaja.

Sekiranya anda merasakan VWAP terlalu berat terhadap pergerakan sesi pagi, ada cara untuk mendapatkan VWAP yang berasingan untuk sesi pagi dan sesi petang. Caranya adalah dengan menggunakan paparan
Overall
 seperti di bawah.

Kekangan penggunaan VWAP

VWAP menunjukkan harga purata untuk transaksi yang telah pun berlaku. Sekiranya berlaku perubahan harga yang drastik, VWAP akan mengambil masa untuk menunjukkan perubahan. Maka, ia berkemungkinan akan berikan penanda yang kurang tepat untuk pergerakan saham yang mendadak.

Berbeza dengan Moving Average, VWAP mengambil kira semua transaksi yang berlaku sehingga penutup pasaran. Kesannya, pergerakan harga untuk permulaan pasaran akan dibawa hingga ke penutup pasaran. Sebagai perbandingan pula, purata untuk Moving Average hanya berkesan untuk jangka waktu yang diperhatikan.

VWAP adalah instrumen analisis teknikal yang berasaskan data yang terdahulu. Ia dapat memberitahu apa yang telah pun berlaku pada pasaran, namun tidak memberikan kualiti atau pengiraan untuk menjangka pergerakan saham ke hadapan.


Asas Analisis Fundamental dan Teknikal

Analisis saham terbahagi kepada dua aspek utama iaitu analisis fundamental dan teknikal. Kedua-dua aspek ini mempunyai perspektif berbeza untuk membantu kita buat keputusan pelaburan. Dalam tajuk ini, anda akan belajar asas mengenai kaedah analisis ini dan bagaimana menggunakan analisis tersebut menggunakan iSaham.

Analisis Fundamental

Analisis fundamental
 ialah kaedah mengkaji nilai sebenar atau nilai wajar (fair value) suatu saham. Dalam analisis untuk pembelian saham, ia digunakan untuk mencari saham yang berada di bawah nilai sebenar pasaran. Kaedah ini melibatkan kajian segala faktor yang boleh menyumbang kepada nilai saham seperti situasi ekonomi, pihak pengurusan syarikat, kedudukan kewangan, ratio kewangan dan sebagainya.

Dalam iSaham, anda boleh lihat data fundamental syarikat pada bahagian
iSaham Fundamental Trend
 dan
Financial Ratios
 di bawah carta saham. Dari situ, anda boleh kaji financial consistency, peratusan peningkatan pendapatan, keuntungan, pulangan pelaburan dan sebagainya.

Anda juga boleh cari saham yang mempunyai fundamental yang bagus dengan menggunakan screener dalam iSaham. Antara screener yang anda boleh tengok adalah
Fundamental Score
 dan screener-screener dalam kategori
Value Screeners
.

Analisis Teknikal

Analisis Teknikal
 pula ialah kaedah mengkaji pergerakan carta saham untuk menjangka pergerakan saham ke hadapan. Kaedah ini menumpukan perhatian kepada sejarah pergerakan saham dengan mengambil kira harga dan volume transaksi. Berdasarkan carta saham, kawasan support dan resistance boleh dikenal pasti untuk dijadikan sebagai isyarat untuk titik masuk atau titik keluar pegangan saham.

Support dan resistance ini merupakan suatu kawasan yang dianggap sebagai lantai atau siling dalam pergerakan saham. Konsep ini dapat membantu pelabur supaya tak terbeli saham yang mendekati kawasan siling di mana pergerakan saham itu cenderung untuk menghadapi kesukaran menaik.

Selain support dan resistance, pelbagai lagi sudut analisis teknikal yang boleh digunakan untuk mengkaji suatu saham syarikat. Antaranya Moving Average, Bollinger Band, Ichimoku dan pelbagai lagi istilah-istilah yang akan dibincangkan pada waktu akan datang. Isyarat-isyarat teknikal ini dipaparkan dalam bahagian
Trading Signals

Dalam iSaham, anda boleh lihat screener-screener teknikal dalam
Moving Average Screener
,
Indicator Screener
,
Sideway Screener
 dan pelbagai lagi dari senarai screener kami. Sekiranya anda ingin mencari saham yang mempunyai kekuatan teknikal yang baik pula, boleh cari berdasarkan
Technical Score
.

Perbandingan analisis fundamental dan teknikal

Jadual di bawah menunjukkan ringkasan perbandingan analisis saham dari segi fundamental dan teknikal.

Kriteria

Fundamental

Teknikal

Bentuk kajian

Latar belakang syarikat dan perniagaan secara menyeluruh

Pergerakan carta harga saham

Matlamat

Membeli saham yang di bawah harga pasaran

Membeli saham yang berpotensi bergerak lebih tinggi

Tokoh terkenal

Warren Buffett, Peter Lynch

John Bollinger, Dan Zanger

Bagaimana menggunakan instrumen analisis saham

Sekarang ni kita dah tahu apa itu analisis dari aspek teknikal dan fundamental. Tapi macam mana nak guna dalam analisis saham? Pertama, kita kena tahu bahawa tak ada satu cara mutlak untuk mengkaji saham. Namun, ramai tokoh-tokoh pelabur besar yang membuat nama dengan menggukan analisis fundamental, antaranya Warren Buffett,
Peter Lynch
, Benjamin Graham dan Joel Greenblatt. Antara tokoh yang membuat nama dengan analisis teknikal pula adalah Dan Zanger dan John Bollinger.

Dalam iSaham, kami berikan pemarkahan untuk setiap saham dari segi fundamental dan teknikal. Dari pemarkahan ini, anda boleh cari syarikat yang mempunyai skor yang tinggi supaya anda pilih saham yang bagus. Dengan ini, anda boleh kurangkan risiko daripada beli saham syarikat yang kurang bagus. Pun begitu, untuk optimumkan pelaburan, haruslah kita cari entri yang bagus. Inilah datangnya analisis teknikal untuk memudahkan kita cari entri tersebut.


Aurelius - Mengembangkan Segmen EMS dengan Dana IPO

Aurelius Technologies Berhad (ATech) adalah sebuah syarikat yang terlibat dalam penyediaan perkhidmatan pembuatan elektronik (EMS) yang menumpukan pasaran industri elektronik. Butiran IPO ATech adalah seperti di bawah:

Harga IPO:

RM 1.36

Status syariah:

Dinilai syariah oleh SAC

Pasaran:

MAIN Market

Market Capitalisation:

RM 487.12 Juta

Nisbah PE:

32.4 (FYE 31 January 2021)

Permohonan ditutup:

3 Disember 2021

Cabutan saham:

7 Disember 2021

Tarikh penyenaraian:

16 Disember 2021

Bisnes ATech

Aurelius Technologies Berhad
 diperbadankan pada 9 Februari 2021 secara
private limited company
 dan kemudian ditukarkan kepada
public limited company
 pada 8 Julai 2021. ATech menjalankan aktiviti perniagaan melalui anak syarikat tunggal iaitu BCM Electronics. BCM bertanggungjawab dalam penyediaan EMS
(electronic manufacturing service
).

Syarikat yang bertapak di Kulim Hi-Tech Park, Kedah sejak tahun 2000 menawarkan perkhidmatan sokongan kejuruteraan prototaip, pemasangan papan (board assembly), peranti
Internet of things
 (IOT) dan pelbagai lagi. Dari segi EMS, ATech terlibat dalam 3 kategori produk iaitu produk komunikasi dan IoT, peranti elektronik serta komponen semikonduktor.

Gambar: Propektus IPO ATech

Bukan itu sahaja, ATech juga menawarkan perkhidmatan pembuatan EMS melibatkan beberapa syarikat multinasional yang merentasi 11 buah negara termasuklah Asia Pasifik, Amerika dan Eropah. Negara Asia Pasifik seperti Malaysia, Hong Kong, Australia, Singapura dan China.

Gambar: Propektus IPO ATech

Kesan Covid-19 terhadap bisnes

Apabila perintah kawalan pergerakan (PKP) dilaksanakan oleh pihak kerajaan untuk membendung wabak pandemik Covid-19, ia menyebabkan beberapa syarikat terjejas dari segi pengoperasian termasuklah syarikat ATech. Operasi EMS ATech telah terganggu buat sementara waktu, malah mereka juga mengalami masalah dalam rantaian bekalan dari pasaran global.

Kesannya, ATech terpaksa menangguhkan pesanan pengeluaran pelanggan mereka untuk FYE 31 Januari 2021. Kebanyakkan bahan input untuk operasi pembuatan PCB, komponen semikonduktor, elektrik dan pelbagai lagi diimport dari luar negara. Walau bagaimanapun, tiada sebarang pembatalan pesanan jualan atau tuntutan kerugian daripada pihak pelanggan ATech. Penangguhan ini menyebabkan pendapatan ATech telah menurun sebanyak 7% atau RM 27.1 juta pada FYE 31 Januari 2021.

ATech juga mempunyai nilai buku pesanan belum tertunai (
unbilled order book
) sebanyak RM 482.68 juta daripada berdasarkan laporan terbaru propektus. Pesanan ini akan dihantar bermula penghujung tahun 2021 sehingga tahun 2023. Namun begitu, pihak ATech berpandangan pandemik Covid-19 tidak akan memberi kesan buruk terhadap
 material adverse effect
 (MAC) dalam jangka masa panjang. Pandangan ini mengambil kira ekonomi Malaysia kembali pulih secara beransur-ansur.

Prestasi kewangan

ATech menunjukkan pendapatan tidak konsisten selama 3 tahun dari tahun 2019 sehingga 2021. Sepanjang 3 tahun ini, mereka mencatatkan pendapatan tertinggi pada tahun 2020 sebanyak RM 389.31 juta berbanding RM 358.17 (2019) dan RM 362.16 juta (2021).

Pada tahun 2021, syarikat ini mencatatkan keuntungan terendah sebanyak RM 15.1 juta berbanding dua tahun sebelumnya mencatat paras keuntungan konsisten sekitar RM 23 juta. Penurunan keuntungan ini disebabkan operasi pengeluaran ATech terjejas disebabkan penularan wabak Covid-19 yang berlaku ketika PKP 1.0 dilaksanakan.

Margin keuntungan selepas cukai adalah lebih baik pada tahun 2019 sebanyak 6.17% berbanding tahun 2020 (6.1%) dan 2021 (4.7%). Berdasarkan graf kita dapat lihat peningkatan keuntungan selepas cukai (PAT) dari RM 5.25 juta pada FPE 2020 ke RM 13.20 juta pada FPE 2021.

Pendapatan ATech diperolehi melalui 3 segmen produk iaitu
communication and IoT
, peranti elektronik serta semikonduktor. Jika dilihat, pendapatan dari peranti elektronik mengalami fasa turun dan naik selama 3 tahun. Pada tahun 2021, syarikat ini  mevmperoleh hasil terendah sebanyak RM 34.1 juta berbanding tahun sebelumnya iaitu sebanyak RM 89.1 juta (2020) dan RM 71.7 juta (2019). Penurunan ini disebabkan ATech menerima jumlah pengeluaran yang rendah pada tahun tersebut daripada salah satu pelanggan mereka. Kesannya, jumlah jualan
telematic instrumentation devices
merosot sebanyak 53.7% pada FYE 31 Januari 2021.

Apa yang positifnya, segmen produk yang lain telah mengalami fasa peningkatan permintaan daripada pelanggan. Hal ini dapat dilihat, apabila produk
communication and IoT
 mencatatkan hasil sebanyak RM 23.9 juta (8%) daripada RM 300.2 juta untuk tahun 2020 kepada RM 324.1 juta pada tahun 2021.

ATech juga telah mula menumpukan dalam pasaran komponen pembuatan semikonduktor
multicomponent IC
 semasa FYE 31 Januari 2020. Hal ini menyebabkan pendapatan dalam segmen ini telah meningkat dari RM 1,000 tahun 2020 kepada RM 4.0 juta pada tahun 2021.

Strategi IPO dan masa depan

ATech akan mengumpul dana sebanyak RM 104.73 juta melalui IPO ini. Dana ini akan digunakan untuk tujuan seperti:

Dana

Nilai (Juta)

Peratusan (%)

Pembelian peralatan dan mesin

40.00

38.2

Bayaran hutang bank

29.52

28.2

Modal kerja

28.192

32.6

Perbelanjaan penyenaraian

7.085

6.7

Jumlah

104.73

100.0

Jika dilihat hampir 38.2% daripada jumlah dana IPO iaitu sebanyak RM 104.73 juta akan digunakan dalam pembelian peralatan dan mesin. Ia melibatkan mesin dan peralatan dalam pembuatan komponen semikonduktor seperti
SMT lines, AGVs
 dan
 Automated backed inline testing.

Penambahan ini disebabkan pihak ATech ingin memenuhi permintaan pelanggan dan pertumbuhan pada masa hadapan. Mesin baharu ini berupaya meningkatkan pengeluaran jumlah pengeluaran apabila pembinaan kilang baharu siap dibina pada penghujung tahun 2021 dan bakal memulakan operasi pada pertengahan tahun 2022. Kilang pembuatan baharu ini melibatkan keluasan penambahan 61,909 kaki per segi yang akan meningkatkan ruang lantai pembuatan operasi EMS sekitar 69% kepada 132,821 kaki per segi secara keseluruhannya.

Bukan itu sahaja, ATech juga bakal membeli mesin dalam industri pembuatan elektronik seperti SMT lines. Pembelian ini berupaya meningkatkan kapasiti sebanyak 642 juta
placement point.
Ini menjadikan jumlah kapasiti tahunan mereka meningkat daripada 1002 juta
placement point
 kepada 1644
placement point
 menjelang tahun 2023.

RM 29.52 juta diperuntukkan untuk pembayaran hutang bank. Bayaran ini dijangka dapat menjimatkan syarikat daripada faedah tahunan berjumlah RM 1.38 juta. Selain itu, dana ini juga digunakan dalam modal kerja sebanyak RM 28.19 juta. Ia terbahagi kepada dua bahagian iaitu pembelian bahan mentah operasi EMS sebanyak RM 25.13 juta dan perbelanjaan utiliti sebanyak RM 3 juta. Selebihnya, dana IPO digunakan dalam perbelanjaan penyenaraian.

Analisis bisnes dan industri ATech

Pasaran ATech

Pendapatan ATech bukan sahaja diperolehi dari dalam negara, malah melibatkan jualan eksport ke luar negara. Jika dilihat pada analisis pendapatan di bawah, kita dapat melihat pendapatan tertinggi diperolehi melalui benua Amerika sebanyak (49.1%) yang melibatkan negara Amerika Syarikat dan Brazil. Selain itu, pendapatan juga diperolehi melalui negara di Asia Pasifik (45.4%) dan Eropah (4.2%).

Gambar: Segmen pasaran geografi ATech

Permintaan eksport Malaysia terhadap produk E&E

Sektor elektrik dan elektronik (E&E) merupakan sektor pembuatan terbesar di Malaysia dengan menyumbang 29.7% daripada jumlah KDNK industri pembuatan. Ia memperoleh hasil eksport sebanyak RM 386.1 bilion pada tahun 2020 bersamaan nilai eksport kasar 39.4% di Malaysia. Pada tahun yang sama juga, nilai produk eksport kasar E&E meningkat sebanyak 3.5% berbanding tahun sebelumnya.

Peningkatan ini didorong oleh permintaan eksport melibatkan litar bersepadu elektronik (
electronic intergrated circuit
), radas (
apparatus
) untuk penghantaran atau penerimaan suara, imej dan data melibatkan bahagian litar bersepadu elektronik untuk menyokong peralatan bekerja dari rumah (WFH).

Menurut
 Malaysia Economic Outlook
 2022 yang diterbitkan pada Oktober 2021 oleh Kementerian Kewangan, pasaran eksport produk E&E dijangka berkembang sebanyak 12.8% pada tahun 2021 disebabkan permintaan yang tinggi untuk semikonduktor, alat ganti peralatan telekomunikasi serta peralatan mesin elektronik. Ia selari dengan perubahan pasaran global untuk pendigitalan dan pengembangan teknologi.

Gambar: Propektus IPO ATech

Pembuatan produk elektronik di Malaysia

Disebabkan ATech menumpukan dalam pembuatan seperti:

Pembuatan PCBA

Sub pemasangan dan produk elektroniik siap

Pembuatan semikonduktor (
multicomponent IC
) untuk aplikasi IoT

Prestasi akan memfokuskan dalam sektor ini sahaja di Malaysia. Semua pembuatan yang dihasilkan oleh ATech dikelaskan sebagai pembuatan komponen dan papan elektronik.

Secara keseluruhannya, nilai jualan pembuatan komponen dan papan elektronik di Malaysia telah meningkat pada CAGR 3.9% antara tahun 2018 dan 2020. Nilai jualan segmen ini pada tahun 2020 mencatatkan pertumbuhan lebih rendah berjumlah RM 225.0 bilion.

Pada tahun 2020, nilai jualan produk E&E perkilangan di Malaysia telah merosot disebabkan pandemik Covid-19. Walau bagaimanapun, ia dijangka kembali pulih tahun 2021 berikutan perubahan transformasi digital pada peringkat global disebabkan kebanyakkan kerja dilaksanakan dari rumah (WFH). Ia memerlukan kemudahan teknologi digunakan untuk komunikasi secara maya.

Gambar: Propektus IPO ATech

Prestasi industri E&E secara global

Pasaran jualan global semikonduktor telah mengembang 6.8% dan mencapai USD 440 bilion pada tahun 2020 yang disumbang melalui produk
sensors
,
memory
 dan
intergrated circuits
.

Pada tahun 2020, 3 negara tertinggi pengeksport dan pengimport bagi produk E&E adalah China, Hong Kong, dan USA. Berdasarkan laporan kewangan bagi 3 tahun terkini, ATech menerima pendapatan tertinggi melalui negara Amerika Syarikat, Malaysia dan Singapura.

Gambar: Propektus IPO ATech

Prestasi alat penyiaran radio secara global

ATech juga terlibat dalam pembuatan elektronik untuk komunikasi dan produk IoT. Hasil daripada produk komunikasi dan IoT termasuklah radio dua hala dan aksesori serta peranti IoT. Dalam segmen ini menyumbang sebahagian besar pendapatan bagi ATech untuk 3 tahun terkini iaitu 2019, 2020 dan 2021.

Menurut laporan Victor dalam propektus, antara 2016 dan 2020 jumlah import serta eksport alat penyiaran global mengalami penurunan. Hal ini disebabkan peningkatan penggunaan jalur lebar untuk penghantaran bunyi dan imej kepada peranti individu alih seperti komputer, komputer riba dan peranti mudah alih. Langganan jalur lebar tetap dan mudah alih global meningkat pada CAGR 2016 (6.7%) dan 2020 (10.8%).

Pada tahun 2020, Amerika merupakan pengimport terbesar peralatan penyiaran radio di dunia sebanyak 35.9%. Manakala, China adalah pengeksport terbesar dengan menyumbang 34.0% daripada eksport global.

Gambar: Propektus IPO ATech

Persaingan

Antara pesaing atau syarikat yang terlibat dalam industri yang sama dengan ATech telah disenaraikan dalam propektus berikut:

Pesaing yang terlibat dalam industri sama dengan ATech. Gambar: IPO Propektus ATech

Syarikat dalam industri EMS terdiri daripada perusahaan kecil dan sederhana, syarikat tempatan berskala besar dan syarikat multinasional asing.  Misalnya, Jabil Inc merupakan salah satu pembekal terbesar bagi EMS yang disenaraikan di Bursa Saham New York (NYSE). Jabil telah beroperasi di 30 negara termasuklah di Pulau Pinang, Malaysia. Jabil mencatatkan jumlah pendapatan sebanyak USD 27.3 bilion pada FYE 31 Ogos 2020.

Seperti yang dilihat di atas, ATech merupakan antara pemain industri yang agak meningkat naik dalam industri EMS. Jika dilihat pada pendapatan, ATech memperoleh pendapatan sekitar RM 362.17 juta berada di atas syarikat JHM dan Salutica. Namun itu bukan satu ukuran dalam penentuan prestasi syarikat.

Perbincangan

Melihat secara keseluruhannya, ATech menunjukkan pendapatan tidak konsisten dan penurunan keuntungan terutamanya laporan kewangan FYE 31 Januari 2021 disebabkan faktor wabak pandemik Covid-19. Namun disebalik penurunan ini, ada juga produk pengeluaran ATech mengalami fasa peningkatan yang melibatkan segmen peranti elektronik dan komponen semikonduktor.

Berdasarkan laporan kewangan 2021, syarikat ini dinilai pada nisbah PE 32.4 lebih tinggi sedikit jika dibandingkan dengan median
sektor EMS
 sebanyak PE 20.4. Secara umumnya, dana ini membolehkan ATech mengembangkan sayap pasaran lebih baik pada masa hadapan, tertakluk bagaimana cara keberkesanan dana ini diuruskan oleh pihak pengurusan.

Dari sudut positifnya, ATech telah berada dalam fasa pengembangan kilang pengeluaran dan dijangka memulakan operasi pada suku pertama tahun 2022. Pengembangan ini akan meningkat jumlah
production lines
 sebanyak 15 SMT lines dan peningkatan pengeluaran sebanyak 198.7% pada penghujung tahun 2023.

Selain itu, ATech merancang menaik taraf kemudahan mesin pembuatan ke arah Industri 4.0. Bukan setakat itu sahaja, ATech mempunyai perancangan untuk menghasilkan sistem pek bateri
lithium-ion
yang akan digunakan untuk kenderaan ringan adalah seperti
golf carts
,
forklifts
, AGV dan
 mobile robot
serta kemudahan
electric carts
 di lapangan terbang, taman tema dan kompleks membeli belah.


Awas Scammer Menggunakan Nama iSaham

Di iSaham, kami cuba berikan yang terbaik untuk pengguna kami. Antara perkara yang kami tawarkan adalah berbentuk pembukaan akaun CDS dan kelas-kelas saham. iSaham tidak akan terima apa-apa duit dari saluran selain daripada laman rasmi iSaham. Untuk pembukaan CDS pula, bayaran berlaku antara client dan M+ Online secara langsung.

Baru-baru ini, telah sampai berita bahawa kepada kami bahawa ada pihak yang cuba menggunakan nama iSaham untuk menipu orang awam. Dalam kata lain, membuat satu scam penipuan kewangan.

Penafian produk pelaburan

Kami tak pernah menawarkan pakej "Stock Trading" yang mencadangkan anda membayar sejumlah wang pelaburan untuk menerima pulangan dalam masa 24 jam. Ini adalah satu contoh cubaan scam dari pihak yang tidak dikenali yang menggunakan nama iSaham, malah juga nama Bursa Malaysia untuk membuat penipuan kewangan.

Contoh scam menggunakan nama iSaham:

Kes 1

Kes 2

Tips elakkan diri dari scam

Diharap anda di luar sana berhati-hati dengan mana-mana skim yang mencurigakan. Ada beberapa tips yang anda boleh ingat sekiranya mendapati diri anda dalam situasi ini.

Pertama sekali, sekiranya anda dihubungi oleh pihak luar, fikir semula dari mana mereka dapat maklumat peribadi anda. Kedua, anda boleh buat carian di internet untuk membaca kemungkinan scam dari pihak yang menghubungi anda ini. Ketiga, fikir semula kalau produk yang ditawarkan mereka adalah tawaran yang terlalu bagus atau
too good to be true
.

Apabila anda dapat tanam langkah ini di dalam fikiran, kemungkinan anda untuk ditipu scammer dapat dikurangkan.